Puasa Dari Sudut Perubatan (Nil By Mouth)

Memandangkan kita sedang menyambut kunjungan bulan Ramadan ketika ini, amatlah sesuai untuk saya menceritakan sedikit sebanyak tentang berpuasa. Tapi apa yang saya nak ceritakan bukanlah konsep berpuasa mengikut amalan keagamaan, akan tetapi konsep berpuasa di dalam dunia perubatan.

Puasa atau Nil By Mouth (NBM) adalah suatu larangan pengambilan apa jua makanan dan minuman melalui mulut seorang pesakit dalam masa tertentu mengikut arahan staf kesihatan.

Tujuan utama pesakit diarahkan untuk berpuasa oleh staf kesihatan adalah untuk :

i) menghalang sebarang makanan dan minuman memasuki salur pencernaan (digestive system),

ii) merehatkan salur pencernaan,

iii) mengelakkan risiko aspiration (backflow / reflux) makanan daripada salur pencernaan memasuki salur pernafasan yang boleh menyebabkan tersedak dan lemas,

iv) mengurangkan kesakitan mengunyah, menelan dan penghadaman bagi pesakit yang mengalami masalah sistem pencernaan.

Seorang pesakit perlu menjalani sesi berpuasa atau NBM sekurang-kurangnya 6 hingga 8 jam sehingga beberapa hari bergantung kepada sebab-sebab tertentu.

Antara sebab-sebab yang mewajibkan seseorang pesakit itu berpuasa adalah :

i) Pesakit yang mempunyai masalah pencernaan dan penghadaman yang menyebabkan makanan tidak dihadam, contohnya terdapat pendarahan dan kesekatan dalam salur pernafasan. Rawatan perlu dilakukan terhadap pendarahan atau kesekatan itu terlebih dahulu sebelum memulakan diet.

ii) Pesakit yang bakal menjalani pembedahan yang memerlukan pembiusan seluruh badan. Apabila pesakit dibius seluruh badan (general anaesthesia), segala kecutan otot dalam badan akan menjadi kendur (relaxed), menyebabkan sisa makanan dan minuman mudah berpatah balik daripada salur pencernaan kedalam salur pernafasan, mengakibatkan lemas. Ini dikenali sebagai aspiration.

iii) Pesakit yang bakal dimasukkan tiub pernafasan atau menjalani ujian kemasukan kamera kedalam salur pernafasan atau pencernaan. Tiub pernafasan dimasukkan untuk membantu pesakit bernafas secara mekanikal, manakala kemasukan tiub kamera (skop) pula adalah untuk melihat sebarang kesekatan atau pendarahan disalur pernafasan dan penghadaman pesakit. Dalam kedua-dua kes ini, pesakit perlu dipuasakan untuk elak aspiration (refluks makanan kedalam paru-paru).

iii) Pesakit yang telah menelan atau tertelan racun (organophosphate poisoning). Pesakit dipuasakan untuk mengelakkan campuran dan penyerapan racun didalam perut. Racun tersebut akan dialir keluar menggunakan satu tiub khas yang dimasukkan daripada hidung atau mulut pesakit terus sehingga ke perut.

iv) Pesakit yang bakal menjalani ujian darah tertentu untuk menentukan paras gula dalam darah. Sebagai contoh, ujian minum air gula di klinik buat ibu-ibu mengandung untuk memeriksa kehadiran kencing manis ketika mengandung (gestational diabetes).

v) Pesakit yang memerlukan pelbagai jenis ubatan terutamanya ubatan jantung yang tinggi (inotropes). Pesakit yang mengalami masalah jantung (kuncupan lemah atau output darah yang sedikit) memerlukan aliran darah yang banyak dan berterusan kepada organ-organ utama badan seperti otak, buah pinggang, jantung dan paru-paru untuk elakkan kegagalan organ. Manakala penggunaan darah buat organ-organ lain akan diminimakan. Maka, pesakit perlu dipuasakan untuk mengelakkan darah dialirkan kepada usus untuk menjalani proses penghadaman.

Namun begitu, setiap pesakit tetap memerlukan glukos dalam badan untuk menjalankan proses menjana tenaga. Ini juga termasuk bekalan air dalam badan pesakit untuk elak dehidrasi. Air diperlukan secukupnya untuk proses penstabilan tubuh badan. Kebanyakan glukos dan cecair badan diperolehi melalui makanan dan minuman yang diambil.

Ketika pesakit sedang dipuasakan, pesakit akan diberikan bekalan glukos (tenaga) dan air (fluid) melalui rawatan lain, iaitu dengan kemasukan airan intravena (intra-dalam, vena-salur darah vena). Pemberian airan intravena contohnya dextrose solution (N/SD5%, H/SD5%, QSD1%, QSD10%, D5%, D10%, dll) mampu membekalkan cecair dan glukos secukupnya, mengikut perkiraan tertentu.

Akan tetapi, walaupun sedang berpuasa, pesakit tetap boleh mengambil ubatan melalui mulut seperti yang telah diarahkan oleh doktor dan jururawat. Dengan syarat, pengambilan air masak ketika menelan ubatan adalah pada kadar yang sedikit bagi mengurangkan risiko aspiration.

Kesimpulannya, jika anda atau ahli keluarga anda sedang menjalani perawatan di hospital / klinik dan diarahkan untuk berpuasa, elakkan daripada mengambil makanan dan minuman secara diam-diam, terutamanya jika ada ahli keluarga yang kerap mendesak waris dengan ayat “Doktor kejam, tak bagi makan minum” dan sebagainya.

Arahan berpuasa adalah untuk menyelamatkan nyawa dan elak komplikasi perawatan.

#AC #SNJoker


Mengosongkan Kota, Mendatangkan Curiga

Zhuge Liang tidak dapat dinafikan, antara tokoh paling penting dalam penulisan sejarah China. Kebijaksanannya menjadi tema utama dalam karya-karya sastera sejarah seperti puisi dan novel sejarah oleh para pengarang China pada masa silam. Salah satu kebijaksanaannya ialah mempraktikkan satu strategi yang melibatkan peperangan psikologi ketika ditugaskan menjaga Kota Xicheng.

Pada waktu itu adalah zaman Tiga Kerajaan. Zhuge Liang sedang bertahan di sebuah kota dengan pasukan yang kecil (2500 askar). Dikatakan dia hanya bersama pasukan yang kecil itu adalah kerana sebelum itu dia telah menghantar satu pasukan besar untuk menentang pasukan Cao Wei yang dipimpin oleh Sima Yi di satu lokasi, namun pasukan itu tidak menemuinya.

Apa sebenarnya yang berlaku ialah Sima Yi dengan balatenteranya yang besar (150,000 askar) telah menuju ke arah Kota Xicheng, lokasi di mana Zhuge Liang sedang berada ketika itu bersama pasukan kecilnya, melalui arah yang berlainan.

Apabila mendengar khabar berita yang amat menggemparkan ini, Zhuge Liang sedar bahawa kedudukannya amat kritikal. Tidak mungkin dia sempat mengundurkan pasukan yang dihantar sebelum itu untuk bersama-sama mempertahankan kedudukannya. Setelah berfikir masak-masak, Zhuge Liang memutuskan untuk menggunakan strategi secara psikologi bagi menghadapi balatentera Sima Yi.

Zhuge Liang pun mengarahkan semua askar bersembunyi, bendera-bendera diturunkan dan membuka pintu gerbang selebar-lebarnya, sehingga menimbulkan satu kesan seolah-olah kota tersebut telah ditinggalkan secara tergesa-gesa.

Ketika Sima Yi dan pasukannya tiba di Kota Xicheng, alangkah terperanjatnya dia apabila melihat pintu gerbang dibuka seluas-luasnya. Sima Yi tiba-tiba merasa pelik dengan situasi itu ditambah pula keadaan kota yang kelihatan lengang. Ketika dia sedang berfikir-fikir tentang suasana yang ganjil itu, tiba-tiba dia terdengar bunyi alat muzik kecapi dimainkan. Keadaan bertambah mencurigakan apabila Sima Yi melihat Zhuge Liang sedang tenang duduk di atas benteng kota sambil bermain kecapinya.

Setelah berfikir dan mempertimbangkan semua perkara, Sima Yi membuat kesimpulan bahawa itu semua adalah satu perangkap yang sedang dibikin oleh Zhuge Liang. Zhuge Liang tambahan pula terkenal sebagai pakar strategi dan orang yang bijaksana. Jadi, situasi yang dihadapinya sekarang berkemungkinan besar adalah untuk mengumpannya masuk ke dalam kota yang ditunggu oleh pasukan Zhuge Liang yang bersedia untuk mengepung pasukannya dan mengalahkannya.

Setelah mempertimbangkan demikian, Sima Yi mengarahkan balatenteranya berundur.

~Srikandi


Misteri Kerajaan Kayangan Di Tibet

Shambhala ialah nama kerajaan berupa syurga yang pernah direkodkan dalam manuskrip Kalachakra Tantra dan kitab kuno Zhang Zhung dari barat Tibet. Namanya juga bermaksud ‘tempat yang aman’ atau ‘tempat yang sunyi’.

Mengikut budaya Tibet Buddhisme, Shambhala ialah kerajaan yang hanya diduduki oleh rakyat yang berhati suci, tempat di mana cinta dan kebijaksaan berkuasa, dan rakyat di sana tidak perlu menghadapi tekanan dunia dan tidak perlu risau untuk menjadi tua.

Shambala juga mempunyai banyak nama. Antaranya ialah Tanah Larangan, Tahan Air Putih, Tahan Roh Berseri, Tanah Api yang Hidup, Tanah Para Dewa, dan Tanah Keajaiban. Orang Hindu pula memanggil kerajaan ini dengan nama Aryavartha (bermaksud Tanah yang Layak). Orang China pula memanggilnya dengan nama Hsi Tien manakala orang Rusia kuno memanggil dengan nama Belovoyde. Namun orang Asia biasa menamakan kerajaan mistik ini dengan nama Shambhala atau Shangri-la.

SEJARAH KERAJAAN SHAMBHALA

Lagenda Shambhala bermula pada ribuan tahun dahulu dan kisahnya banyak direkodkan dalam beberapa manuskrip kuno. Manuskrip teks Hindu seperti Vishnu Purana pernah mencatatkan Shambala ialah kota kelahiran Kalki, iaitu identiti akhir dalam fasa inkarnasi dewa Vishnu. Namun catatan terawal yang menerangkan tentang Shambhala terdapat dalam kitaran masa India dan Tibet Buddhisme bernama Kalachakra.
Dalam konteks Kalachakra, Shambhala wujud dalam bentuk fizikal dan dalaman. Bentuk fizikal itu ialah Shambhala wujud berbentuk kerajaan yang hanya didiami oleh manusia yang mengalami karma baik. Manakala bentuk dalaman pula ialah tentang kefahaman Shambhala yang mewakili tubuh dan minda semasa bermeditasi. Shambhala dalam konteks Kalachakra ini kemudian diturunkan dari guru kepada pelajar secara lisan.

Berbalik kepada kerajaan Shambhala, Shambhala seperti Gunung Olympus, tempat tinggal dewa-dewi. Dalam erti kata lain, kerajaan kayangan versi Tibet. Dikatakan kerajaan ini pemula kepada pembentukan tamadun Tibet sebelum kewujudan budaya Tibet Buddhism dan mempunyai teknologi yang canggih setaraf kota lagenda Atlantis. Tambahan pula, hanya manusia tertentu dan berhati suci saja yang layak mengunjungi Shambhala.

PENCARIAN LOKASI SEBENAR SHAMBHALA

Oleh sebab kisah lagenda Shambhala banyak direkodkan dalam manuskrip dan kitab kuno Tibet, para pengembara seluruh dunia berusaha untuk mencari lokasi sebenar kerajaan ini selama berabad-abad. Ramai pengembara mengaku mereka telah tiba di kerajaan tersebut namun kesahihannya masih diragui kerana ketiadaan bukti fizikal yang menyokong penemuannya.

Namun melalui rujukan dan kembara-kembara lepas, lokasi Shambhala dikatakan berada di kawasan pergunungan Eurasia. Dalam kitab Zhang Zhung, lokasi Shambhala ialah di Lembah Sutlej atau pergunungan Himachal Pradesh, dua lokasi berada di India. kisah lagenda orang Altai iaitu kaum yang menduduki selatan Rusia, Gunung Belukha dari Republik Altai adalah ‘gerbang pintu’ menuju Shambhala.
Bagi sami-sami Buddha, Shambala terletak di tempat tertinggi dalam pergunungan Himalaya, iaitu pergunungan Dhauladhar. Tambahan pula, gerbang pintu menuju Shambala juga tersembunyi iaitu di kawasan kuil yang terbiar dan dijaga oleh makhluk yang digelar sebagai Penjaga Shambhala.

Tetapi sehingga kini, Shambhala masih tidak ditemui dan kekal misteri seperti kemisterian kota Atlantis. Malah, ekspedisi Na3i Jerman yang mencari kerajaan ini juga menemui kegagalan. Kegagalan ini menuju kepada konklusi yang mungkin tidak diterima akal iaitu Shambhala berkemungkinan wujud di dimensi lain dan memerlukan ‘jambatan’ untuk menghubungkan dunia ini ke kerajaan tersebut.
Konklusi ini menepati kepercayaan sami-sami Buddha Tibet yang menyatakan Shambhala ialah kerajaan yang sukar dicari dalam bentuk fizikal. Maka, konklusi ini diterima ramai walaupun ramai pengembara masih bertungkus-lumus mencari kerajaan utopia ini.

RUJUKAN:

Holloway, April. (5 April 2014). Mysteries of the Kingdom of Shambhala. Ancient Origins.

LePage, Victoria (1996). Shambhala: The Fascinating Truth Behind the Myth of Shangri-La. Quest Books. pp. 125–126.


Apakah Warna Pada Sudut Pandangan Anda?

Bayangkan anda sedang bersantai di persisiran pantai Bahamas. Tatkala anda sedang asyik berjemur dibawah sinaran matahari jingga, anda membuka mata menatap kecantikan ufuk laut kebiruan, dengan lapisan horizon angkasa yang seakan indigo. Sesekali pandangan anda dikilas kilauan terang permukaan air turqoise dek biasan cahaya matahari terik, disajikan dengan bayangan redup pohon palma yang kehijauan serinya. Persisiran pantai perang dihentam buih-buih air lautan keputihan. Titisan air pada gelas cocktail merah disisi anda, dengan payung hiasan biru kecil ditepinya, mengalir lembut menyentuh permukaan meja besi perak berkilat. Segala keindahan isi dunia ini diibaratkan seperti suatu letusan warna warni yang menembusi retina mata anda.

Anda perlahan-lahan memejam mata, menikmati suasana indah ini. Penglihatan anda semakin lama menjadi semakin gelap, perlahan-lahan berubah menjadi hitam sepenuhnya.

Akan tetapi, disebalik keindahan alam dengan limpahan keserian warna ini, pernahkah anda bertanya kepada diri, apakah itu WARNA?

Hari ini saya tidak akan menukilkan artikel yang berbentuk penerangan sepertimana kebiasaannya, sebaliknya saya mahu mencetuskan daya pemikiran kritis daripada anda para pembaca, untuk mula berfikiran unik dan luar daripada kotak dan norma. Saya galakkan anda untuk fikirkan tentang penulisan ini dan aktif mencari jawapan anda tersendiri melalui pelbagai bahan bacaan.

Saya selitkan 5 jenis warna berbeza didalam gambar di atas. Saya minta anda para pembaca, untuk sebutkan warna bagi setiap satu gambar, bermula daripada kiri sekali dan seterusnya tamat pada paling kanan sekali.

Mereka yang mempunyai penglihatan warna yang normal sudah tentu akan menjawab :

Merah, hijau, kuning, jingga dan biru.

Saya yakin bahawa hampir semua pembaca setuju dengan jawapan diatas. Benar? Namun, adakah anda pasti itu jawapannya?

Warna, adalah suatu perkara yang sehingga kini sukar untuk kita perjelaskan. Ia bukanlah sesuatu perkara berbentuk fizikal yang mempunyai jasad, yang boleh kita sentuh, rasa, bau dan alami. Satu-satunya deria yang boleh kita gunakan untuk mengenalpasti kehadiran warna hanyalah melalui deria penglihatan semata-mata. Anda juga tidak mampu mengukur, memerhati mahupun mengira PENGALAMAN anda melihat warna.

Maka, adakah warna itu sebenarnya wujud? Adakah warna itu bersifat abstrak? Jika ya, apakah pula warna air? Apakah warna cermin? Apakah warna udara? Adakah tiada warna juga sebenarnya adalah salah satu jenis warna? Adakah warna itu sebenarnya ilusi?

Bagaimanakah kita mampu menghilangkan warna daripada sesuatu objek? Ya, kita boleh melapisi sesuatu objek yang berwarna A dengan lapisan cat atau semburan warna B. Akan tetapi bagaimana kita mampu merentap keseluruhan warna itu sendiri daripada sesuatu objek sehingga ia tidak lagi mempunyai warna?

Apakah itu merah, kuning, hijau, biru dan lain-lain warna? Apakah ciri dan karakter yang membezakan merah, kuning, hijau, biru, hitam dan lain-lain warna? Hampir 95.5% (1) mengakui bahawa merah adalah merah, kuning adalah kuning, hijau adalah hijau. Akan tetapi, pernahkah anda terfikir, apa itu sebenarnya merah? Hijau? Biru? Kuning?

Katakanlah saya meletakkan seikat pisang ini dihadapan anda, dan saya tanyakan kepada anda apakah warna pisang ini?

Sudah tentu anda menjawab kuning. Jika saya tanyakan kepada anda, apa itu kuning, bagaimana anda akan terangkan kepada saya? Bagaimana anda begitu pasti bahawa ia sememangnya kuning? Bagaimana anda yakin bahawa ia bukannya biru, merah atau lain-lain warna sedangkan tiada suatu bukti pun yang mengatakan ianya sememangnya kuning mahupun bukan?

Katakan jika saya juga mengakui bahawa pisang tersebut berwarna kuning, apakah anda yakin definisi kuning mengikut kefahaman anda adalah sama dengan definisi kuning mengikut kefahaman saya? Apakah mungkin jika kita, sejak dari awal lagi telah mempelajari dua warna yang sebenarnya berbeza, namun memanggilnya dengan nama yang sama selama ini? Malah kita mampu berinteraksi dengan efektif dengan menggunakan definisi KUNING kita sendiri sedangkan kita sendiri pun tak tahu “kuning” siapa yang benar? Sedangkan anda tak mampu melihat apa yang saya fikir, dan saya juga tak mampu melihat apa pemikiran anda, jadi, bagaimana kita begitu yakin bahawa objek yang dilihat itu adalah sama warnanya?

Bagaimana pula dengan mereka yang buta warna? Golongan orang buta warna adalah mereka yang mempunyai perbezaan penilaian warna berbanding orang lain. Terdapat 3 jenis buta warna yang dikenalpasti setakat ini. Buta warna merah-hijau, buta warna biru-kuning, dan buta warna sepenuhnya. Masing-masing mempunyai subset jenis buta warna tersendiri.

Aneh, bagaimana kita menilai orang yang melihat warna secara berbeza dianggap sebagai buta warna sedangkan bagaimana kita sendiri tidak tahu apakah warna yang kita lihat itu betul sebetul betulnya? Bagaimana kita begitu yakin bahawa bukan kita yang sebenarnya buta warna? Hanya berdasarkan majoriti? Sepertimana banyaknya orang menggunakan tangan kanan bererti orang yang menggunakan tangan kiri dianggap kidal dan berbeza?

Bagaimana pula dengan warga OKU cacat penglihatan? Orang buta sejak lahir, misalnya.

Orang buta sejak lahir langsung tidak pernah didedahkan dengan pengalaman warna. Apa itu warna? Apakah rasa warna? Apakah emosi yang ada dalam setiap warna?

Jika kita bertanya kepada orang buta apakah yang dia nampak disebalik kebutaannya, apakah dia akan menjawab hitam, gelap atau tiada warna langsung? Bagaimana dia tahu ia tiada warna sedangkan dia sendiri tidak tahu apa itu warna?

Apakah dia hanya sekadar melihat hitamnya persekitaran sepanjang masa? Bagaimana pula dia pasti apa yang dilihatnya itu benar-benar hitam sepertimana fahamnya kita terhadap definisi warna hitam?

Apakah dia akan menjawab gelap sedangkan dia tidak pernah alami suasana cerah untuk dapatkan pengalaman tentang apa itu kegelapan berbanding cerah? Jadi, gelap yang bagaimana yang dimaksudkan? Mungkin, sebenarnya disebalik kebutaan itu munculnya cahaya paling cerah sekali akan tetapi dia (si buta) mempelajari untuk menggelarkannya sebagai gelap berdasarkan penceritaan orang lain kepadanya. Mungkin?

Dan bagaimana kita sebagai orang yang celik, mampu menceritakan dan menggambarkan apa itu konsep warna (hitam, biru, merah, putih dsb) kepada orang buta yang langsung tidak punya pengalaman melihat warna? Melalui sentuhan? Deria rasa dan bau?

Manusia hanya mampu melihat beberapa jenis warna terhad yang jatuh pada 3 jenis photoreceptor mata kita, iaitu gabungan warna biru, merah dan hijau. Inilah yang menyebabkan manusia mampu melihat warna yang kita kenali kini. Warna yang kita mampu lihat dikenali sebagai visible spectrum of light atau spektrum cahaya yang boleh dilihat.

Kebanyakan haiwan mampu melihat spektrum warna melebihi dari kemampuan manusia, seperti melihat cahaya inframerah atau ultraviolet. Malah, haiwan peacock mantis shrimp, mempunyai kira-kira 16 jenis photoreceptor yang membuatkan ia mampu melihat mungkin ratusan jenis warna yang tak pernah kita ketahui mahupun alami. Maka, apakah mungkin sebenarnya warna sekadar ilusi bergantung pada keupayaan penglihatan seseorang?

Apakah merahku sama dengan merahmu? Jom fikir!

#AC #SNJOKER


Panda Purbakala Yang Pernah Bermaharajalela Di Eropah

Apabila berbincang mengenai panda, mesti anda terfikir haiwan mamalia yang comel dengan bulu lebatnya, berwarna putih dengan tompokan hitam terutamanya di bahagian matanya. Kecomelan haiwan ini terserlah dengan tabiat yang mencuit hati seperti bergolek dan duduk selamba memakan pokok kegemarannya, pokok buluh. Pasti kita tidak terlepas menjadi peminat panda yang hanya ditemui di China, dan kita hanya dapat menyaksikannya di kaca televisyen dan di zoo seperti Zoo Negara.

Namun begitu, asal-usul haiwan comel ini lebih menarik dan sekadar mengetahui ia hanya memakan buluh dan menetap di China semata-mata. Di Eropah, khususnya di barat laut negara Bulgaria, kumpulan pengkaji telah menemui fosil pasangan gigi mamalia. Setelah dikaji dengan teliti, ripanya fosil gigi tersebut adalah milik panda kuno bernama Bulgaria gnashers atau nama saintifiknya ialah Agriarctos nikolovi, sempena nama ahli paleontologi bernama Ivan Nikolovi yang pertama kali mengkaji fosil gigi itu pada tahun 1970-an.

Sebelum teruskan pembacaan, jika anda berminat membaca artikel-artikel sains lebih seronok difahami, jangan lupa beli buku BIOLOGIA. Dengan hanya satu pembelian buku BIOLOGIA, kami membuka jendela baru untuk bantu kalian faham pasal kehidupan. Link pembelian: https://bit.ly/3pbNAam

Panda kuno yang hidup 6 juta tahun ini sebenarnya tidak sama dengan panda yang kita kenal. Bermula dari saiz tubuhnya sehingga ke diet pemakanannya. Saiz panda kuno ini ialah hampir sama dengan saiz panda, berkemungkinan juga saiznya lebih kecil. Habitatnya juga berbeza dengan panda sekarang. Berdasarkan keadaan tanah tempat fosil para saintis temui, panda kuno ini menetap di kawasan hutan yang berpaya, di mana terdapat banyak sumber makanan berbanding hutan yang hanya penuh dengan pokok buluh.

Mengikut fosil gigi yang ditemui itu, pengkaji mengenal pasti bahawa diet panda kuno tidak sama dengan panda China. Haiwan ini memakan tumbuhan yang lembut daun dan batangnya, tidak memakan batang buluh kerana keadaan fosil gigi tidak sekuat gigi panda.

Melalui penelitian ini, ahli paleontologi dari Bulgaria’s National Museum of Natural History, Nikolai Spassov menyatakan bahawa panda Bulgaria gnashers mungkin berevolusi bermula dari perlumbaan antara beruang karnivor, sehinggalah panda mula menjadikan pokok keras seperti buluh menjadi diet baru mereka.

Panda boleh dikatakan sebagai ‘fosil hidup’ kerana ciri-ciri yang terdapat dalam haiwan mamalia ini mempunyai perubahan sedikit sepanjang berjuta-juta tahun berevolusi. Ini tidak bermaksud panda tidak mempunyai kepelbagaian spesis. Terdapat banyak spesis haiwan yang berkait dengan panda namun saintis masih lagi mencari kaitan evolusi dengan panda yang kita kenal.

Terdapat dua teori tentang sejarah evolusi panda. Pertama, moyang (common ancestor) kepada panda ialah beruang karnivor yang berasal dari Eropah. Kemudian bermigrasi serta berevolusi ke Asia seiring dengan perubahan ekosistem dan iklim.

Teori kedua pula ialah asal-usul panda ternyata berasal dari Asia, kemudian kepelbagaian spesis ini merebak ke Eropah. Namun sayangnya spesis panda di luar Asia terutamanya Eropah tidak dapat bertahan lama, hanya panda di Asia saja yang masih bertahan sehingga kini.

Teori kedua ini nampak munasabah kerana panda China telah lama hidup selama 8 juta tahun dahulu. Tambahan lagi, fosil gigi haiwan berupa panda yang ditemui di Hungary pada tahun 2017 menunjukkan bahawa usia fosil itu hanya 2 juta tahun dulu.

Dengan wujudnya fosil gigi panda Agriarctos nikolovi, barulah saintis mendapat gambaran asas tentang dunia evolusi panda yang selama ini kabur untuk saintis sahkan. Ternyata moyang panda adalah beruang karnivor yang pernah bermaharajalela di Eropah, kemudian bermigrasi ke Asia untuk mencari habitat yang lebih panas, kemudian wujudnya panda China yang berwarna hitam putih dan menyukai pokok buluh.

RUJUKAN:

Cassella, Carly. 1 August 2022. Europe Once Had Its Own Giant Pandas, and They Didn’t Eat Bamboo. Science Alert.

Cassella Carly. 8 May 2019. Mostly Vegan Pandas Have a Surprising Carnivorous Quirk to Their Diet. Science Alert.


Perang Salib Ketiga: Pertempuran Jaffa

Selepas kegagalan kali kedua untuk mengepung Jerusalem, Richard dan bala tentera Salib kembali ke Jaffa. Walau bagaimanapun, aspirasinya terhadap Jerusalem masih kekal.

Buat masa ini, Richard mengatur kembali strategi dengan menumpukan perhatiannya kepada penguasaan kawasan persisir Syria.

Pada pendapatnya, kunci kepada penguasaan yang berkekalan terhadap Jerusalem adalah dengan terlebih dahulu menakhluki Mesir, pusat Kesultanan Ayyubi. Pengusaaan  terhadap Mesir akan menghalang penentangan bala tentera Islam dari selatan Jerusalem.

Untuk memulakan penakhlukan ini, baginda perlu terlebih dahulu menguasai persisir Syria.

Pada penghujung Julai 1192, Richard mengambil keputusan untuk menyerang Beirut yang terletak jauh di utara Jaffa. Richard melakukan serangan sedemikian dengan harapan bala tentera Salahuddin akan juga tertumpu ke kota itu. Ini memberi peluang kepada bala tentera Richard yang berada di Ascalon dan Jaffa untuk melakukan serangan ke atas Jerusalem.

Namun begitu, Salahuddin telah menghidu muslihat ini. Semasa Richard berada di utara, Salahuddin bergegas ke Jaffa dan memulakan kepungan terhadap kubu Richard itu. Dengan Richard berada jauh di utara, Raja England itu akan mengambil masa untuk kembali memberi bantuan kepada kubu utamanya itu.

Salahuddin dan bala tenteranya dengan mudah berjaya menguasai kawasan luar kubu tersebut dengan dalam masa beberapa hari. Bala tentera Richard yang tinggal hanyalah pasukan pertahanan kota itu berada di kubu kota Jaffa.

Kubu kota itu mempunyai pertahanan yang baik dan tanpa menguasai kubu kota tersebut, Salahuddin belum boleh dikira memenangi kepungan tersebut.

Selepas beberapa ketika, pasukan pertahanan di kubu kota itu mula berkira-kira untuk menyerah diri. Berapa kali mereka mahu menyerah dengan syarat tetapi Salahuddin menolak. Baginda mahu mereka menyerah tanpa syarat.

Beberapa hari kemudian, mereka akhirnya akur tetapi pada masa inilah mereka mula menyedari kehadiran sebuah armada di perairan Jaffa.

Armada tersebut dipimpin oleh Richard.

Richard Kembali

Richard dan bala tentera telah berundur dari utara dan kembali ke Jaffa untuk memberi bantuan kepada anak-anak buahnya. Perkiraan Salahuddin silap, Richard tidak menggunakan jalan darat (yang memerlukan masa yang lebih lama) tetapi sebaliknya menggunakan jalan laut untuk bergegas ke Jaffa.

Tanpa membuang masa, Richard dan anak-anak buahnya melakukan pendaratan yang dramatik ke pantai berhampiran Jaffa. Baginda menggunakan senjata kegemaran baginda iaitu kapak dan busur untuk menyerang tentera Salahuddin bersama-sama tenteranya.

Sebelum serangan Richard disedari, hakikatnya bala tentera Salahuddin sedang sibuk menjarah kubu Jaffa. Oleh itu mereka berselerak di beberapa kedudukan di sekitar kubu tersebut. Ini memudahkan bala tentera Richard untuk menggasak mereka dan menghalau mereka dari kota tersebut. Dengan tidak semena-mena, Richard berjaya mengembalikan Jaffa di bawah penguasaanya.

Tetapi Salahuddin dan bala tenteranya masih berada di luar Jaffa dan Salahuddin masih mahu cuba untuk mengalahkan Richard.

Walau bagaimanapun Salahuddin juga tahu masih ada saki baki bala tentera Richard yang sedang mara menggunakan jalan darat dari Beirut. Oleh itu Salahuddin merancang satu lagi serangan pantas sebelum ketibaan bala tentera bantuan musuh itu.

Saat itu tiba apabila baginda menyedari Richard dan hanya sebilangan tenteranya sedang mendirikan perkhemahan dan pertahanan di luar kubu Jaffa. Salahuddin mengambil peluang ini dengan mengarahkan pasukan berkudanya untuk melakukan serangan.

Sedar dengan ancaman bala tentera musuh, Richard yang mempunyai bala tentera yang lebih sedikit pada masa tersebut mengarahkan anak-anak buahnya untuk membuat formasi tembok perisai (Shield Wall).

Bala tentera berkuda Salahuddin melakukan serangan. Tetapi teknik pertahanan tradisional barat yang dipraktikkan oleh anak-anak buah Richard ini berjaya mengekang serangan-serangan tentera Salahuddin.

Kegagalan ini meruntuhkan semangat pasukan berkuda Salahuddin dan akhirnya mereka berputus asa. Salahuddin marah dengan apa yang baginda saksikan. Bagaimana satu pasukan kecil musuh boleh membuat pasukannya buntu?

Apabila melihat keadaan ini, Richard mula menunggang ke kiri dan ke kanan medan tempur dan mencabar bala tentera Salahuddin untuk cuba menyerang. Salahuddin semakin bengang dan mengarahkan pemimpin-pemimpin tenteranya yang lain untuk untuk menyerang.

Tetapi mereka enggan melakukan apa yang diperintahkan.

Mereka sudah kehilangan moral dan terlalu letih. Mereka meminta Salahuddin untuk mengarahkan pengawal-pengawal Mamluk baginda sendiri untuk menyerang Richard dan bala tenteranya.

Apabila baginda melihat tingkah laku orang bawahannya, Salahuddin tahu bahawa sebenarnya baginda telah tewas.

Salahuddin berundur ke Latrun dengan pengetahuan bahawa tempoh kempen peperangan yang berlangsung dengan agak lama telah memberi kesan terhadap disiplin anak-anak buahnya.

Baginda juga tahu bahawa peperangan itu mesti segera ditamatkan.

Perkara yang sama berada dalam fikiran Richard.

Kedudukan baginda sendiri di England semakin terancam. Berita bahawa adiknya, Putera John telah bersekongkol dengan Raja Philip II dari Perancis untuk menguasai England membuat baginda tidak dapat tidur dengan aman. Jika baginda tidak kembali ke England segera, baginda boleh kehilangan takhtanya.

Tolak Ansur dan Pengakhiran

Perjanjian damai sementara antara kedua pihak akhirnya termerai pada 2 September 1192 di Ramlah.

Menurut perjanjian itu, Jerusalem masih kekal dalam penguasaan orang Islam. Namun, penziarah Kristian akan dibenarkan untuk memasuki kota itu untuk beribadat dan menunaikan ziarah mereka.

Selain itu wilayah-wilayah persisiran pantai dari Jaffa sehinggalah ke Tyre akan menjadi milik tentera Salib. Selain itu pendapatan Ramlah dan Lydda akan dikongsi bersama oleh pihak Islam dan Kristian.

Pada 9 Oktober 1192, Richard berlayar ke kembali ke England tanpa menjejakkan kaki ke Jerusalem. Tidak seperti anak-anak buahnya yang lain yang mengambil peluang yang ditawarkan oleh pihak Salahuddin untuk menziarah kota suci itu, Richard tidak melakukan sedemikian. Baginda berjanji untuk kembali menawan Jerusalem dan pada masa itu, barulah baginda melakukan ziarahnya.

Namun niat Raja Richard itu tidak tertunai dan itulah kali terakhir baginda melihat timur tengah.

Di penghujungnya, Richard mendapat apa yang baginda mahu walaupun mungkin baginda sendiri tidak mengetahuinya. Sepanjang hidupnya, baginda tampak hidup apabila berada di medan tempur dan menghabiskan hampir keseluruhan hayatnya di luar tanah England. Kira-kira tujuh tahun selepas perjanjian damai di Ramlah, baginda mangkat di katilnya selepas dua belas hari menderita akibat kecederaan yang disebabkan oleh panahan oleh seorang tentera biasa di tanah Perancis.

Sultan Salahuddin pula mangkat kurang setahun selepas perjanjian damai dimeterai. Baginda meninggalkan harta yang sedikit selepas kemangkatan baginda. Hampir keseluruhan harta baginda telah dibelanjakan untuk tujuan jihad dan pemberian kepada orang lain. Kemangkatan baginda ditangisi oleh rakyat Syria dan Mesir. Dunia Islam telah kehilangan permata yang menyinari jalan jihad dan akan sukar diganti buat masa yang lama.

Rujukan dan Bibliografi

Alatas. Syed Alwi (2014). Biografi Agung Salahuddin al-Ayubbi. Karya Bestari, Karangkraf

Gillingham, J. (1999). Richard I. New Haven: Yale University Press.

Lyons, M. C., & Jackson, D. E. (1982). Saladin: The politics of the holy war. Cambridge: Cambridge University Press.

Archer, T. A (1889). The Crusade of Richard I 1189-92. G. P Putnam Sons: The Knicker Bocker Press

Asbridge, T. S. (2010). The Crusades: The authoritative history of the war for the Holy Land. New York: Ecco Press.

Abdullah al-Maghluts, Sami (2015). Atlas Perang Salib PTS Islamika, PTS Publishing House.

Archer, T. A., & Kingsford, C. L. (1894). The crusades; the story of the Latin kingdom of Jerusulem. New York: G.P. Putnam’s Sons.


Perjuangan Mencipta Vaksin Covid-19

Suatu virus memang tidak boleh dilihat dengan mata kasar. Tetapi kesannya sampai boleh mengeluarkan air mata. Jika semua negara melaksanakan sekurang-kurangnya perintah kawalan, mungkin koronavirus yang menimpa dunia boleh ditewaskan dengan rapi.

Satu-satunya cara untuk mengalahkan COVID-19 ialah menyekat penularan dan merawat semua mangsa. Tetapi bagaimana untuk mencegah secara sepenuhnya?

Persoalan itulah terpahat dan terbuku dalam minda saintis yang sedang bergegas untuk mendapatkan suatu penampan. Umumnya COVID-19 masih belum mempunyai vaksinasi lagi.

Teknologi kesihatan baharu telah memangkinkan kemudahan untuk membangunkan vaksin terbaik terhadap COVID-19.

Pertama sekali, suatu vaksin bukan saja perlu berkesan – ia juga wajib sewajib-wajibnya selamat digunakan, yang selalunya terjamin dalam proses vaksinasi.

Tetapi tempoh kejayaan suatu vaksin bagi COVID-19 – jika betul-betul berjaya – mungkin memerlukan penantian berbulan hingga bertahun pun (Sheikh & Thomas, 2020).

Hanya selepas China berkongsi maklumat mengenai 2019-nCoV, barulah pasukan-pasukan saintis sedunia mula bergegas.

Dan dalam masa beberapa jam, penyelidik-penyelidik di Institut Kesihatan Maryland telah menemui kod genetik yang boleh membangunkan vaksin.

Bagaimana Kelawar Boleh Hidup Dengan Banyak Virus

Pada 29 Januari 2019, sepasukan saintis di Beijing telah menyiapkan kertas kajian mengenai koronavirus.

Menurut mereka, kalau berlaku suatu krisis penularan koronavirus, semestinya ia akan bermula dari China (Yi, et al., 2019). Kebijaksanaan mereka menjadi kenyataan hujung tahun itu apabila kes-kes keradangan mula dilaporkan di Wuhan.

Semua kes tersebut mempunyai hubungan dengan Pasar Borong Makanan Laut Huanan – yang sebenarnya tidak hanya menjual makanan laut.

COVID-19 disyaki berpunca daripada amalan pemakanan kelawar ladam (vespertilio ferrum-equinum). Satu hipotesis lagi menyatakan sumber asal virus ialah tenggiling bersisik (manis pentadactyla).

Tetapi senang kata, kedua-dua haiwan ini dijual secara meluas di pasar borong tersebut.

Tetapi kalau kelawar ladam tersebut ada virus, macam mana ia hidup? Kerana itulah fitrahnya – membawa virus. Bukan COVID-19 sahaja, SARS-CoV, MERS-CoV, Ebola dan Marburg pun sama juga.

Sistem imunisasi kelawar dikatakan sangat “garang” sampai virus bagai pisang untuk dipijak saja (Berkeley, 2020).

Toleransi terhadap virus dipercayai berpunca kerana kelawar sentiasa berterbangan dala kadar metabolisme tinggi.

Bagi setiap minit kelawar terbang, metabolismenya ibaratkan dua minit haiwan perosak seperti tikus berlari.

Pejuang Pembebasan Manusia Daripada COVID-19

Kemajuan perubatan sekarang berpunca daripada pen(yalah)gunaan haiwan sebenarnya. Sepertimana haiwan di(salah)guna demikian hari di Wuhan, nampaknya begitulah haiwan lain terpaksa di(salah)gunakan juga.

Tetapi saintis tidak mengujikaji kelawar ladam (atau tenggiling bersisik) sebenarnya.

Sebaliknya saintis-saintis telah membuat pesanan besar untuk tikus, hamster dan monyet (Gorman, 2020). Bermula dengan tikus digubah secara genetik yang akan didedahkan dengan COVID-19.

Masalah berbangkit jika tikus tidak menunjukkan tindakbalas kesihatan. Ia perlu jatuh s4kit untuk kajian dimulakan. Kalau tidak bertindakbalas terhadap j4ngkitan, usaha untuk menguruskan simtom menjadi sia-sia.

Menurut kajian daripada China, tikus yang didedahkan boleh j4ngkit dan jatuh s4kit. Jadi dengan menggunakan tikus, saintis mengharapkan suatu solusi untuk menyelesaikan w4bak yang semakin mengg4n4s ini.

RUJUKAN:

Gorman, J. (2020, March 14). These lab animals will help fight coronavirus. New York Times. Retrieved from https://www.nytimes.com/2020/03/14/science/animals-coronavirus-vaccine.html

Sheikh, K., & Thomas, K. (2020, January 28). Researchers are racing to make a coronavirus vaccine. Will it help? New York Times. Retrieved from https://www.nytimes.com/2020/01/28/health/coronavirus-vaccine.html

Yi, F., et al. (2019, January 29). Bat Coronaviruses in China. MDPI. Retrieved from https://www.mdpi.com/1999-4915/11/3/210


Selamat Bersara Atuk Undertaker Dari Arena Wrestling

“My time has come to let The Undertaker, Rest In Peace.”

Inilah dialog terakhir ahli gusti lagenda WWE, The Undertaker untuk mematikan karakternya atau dalam erti kata lain, mengisytiharkan persaraannya setelah 30 tahun berkecimpung dalam arena gusti hiburan.

Bagi peminat gusti WWE, keluarnya Undertaker dari arena WWE pasti menyayat hati kepada para peminat yang sekian lama mengikuti perlawanan-perlawanan Undertaker, justeru menjadi sejarah WWE yang paling bermakna.

Bagi bukan peminat gusti WWE, pasti kamu semua tertanya siapakan Undertaker ini? Apakah jasanya sehingga meninggalkan nama yang begitu prolifik dalam dunia gusti WWE. Baik, untuk artikel istimewa ini, saya menceritakan siapakah The Undertaker ini.

AWAL KEHIDUPAN UNDERTAKER

Nama sebenar Undertaker adalah Mark William Calaway. Beliau lahir di Houston, Texas pada 24 Mac 1965, anak bongsu dari keluarga Texas dengan lima orang anak lelaki.

Semasa zaman sekolah, Calaway aktif dalam sukan bola keranjang dan football (ragbi versi Amerika). Sehingga tahun 1985, beliau menyambung pengajian di Texas Wesleyan University di Fort Worth, Texas dengan mengambil kursus pengurusan sukan dan menjadi pemain bola keranjang dalam pasukan Rams.

Melihat kehidupan awal Calaway, beliau mempunyai harapan untuk menjadi pemain bola keranjang terkenal dengan bertubuh besar dan berketinggian 2.08 meter. Tambahan pula, Calaway mendapat tawaran untuk menjadi pemain dalam pasukan Eropah. Walau bagaimanapun, Calaway tidak meneruskan pengajiannya kerana terdapat satu lagi sukan yang lagi beliau minat dan tidak terjangka sukan tersebut menjadikan beliau semakin dikenali ramai, iaitu sukan gusti.

Calaway memulakan karier sebagai ahli gusti pada tahun 1987 di bawah organisasi World Class Championship Wrestling (WCCW). Reputasi beliau agak baik dengan mengungguli dua kejuaraan iaitu USWA Unified World Heavyweight Champion dan WCWA Texas Heavyweight Champion.

Dua tahun kemudian, Calaway bergusti di bawah organisasi baru iaitu World Championship Wrestling (WCW). Dari situ beliau mempunyai gelaran pertama untuk menunjukkan karakter jahat yang bernama “Mean” Mark Callous.

Kemudian, pada bulan Oktober 1990 Calaway menandatangani kontrak baru bersama World Wrestling Federation (WWF). Di sinilah legasi beliau bermula apabila memulakan debut beliau dengan nama Kane The Undertaker.

UNDERTAKER DALAM WWE

Pada tarikh 22 November 1990, The Undertaker muncul di hadapan kamera sebagai pesaing terakhir dalam perlawanan Million Dollar Team Ted DiBiase. Pada ketika itu beliau dipanggil sebagai Mystery Man. Akhirnya pasukan Undertaker menang dalam perlawanan tersebut. Maka, Undertaker mula mendapat perhatian oleh para peminat gusti WWF ketika itu.

Undertaker terkenal dengan karakter berambut panjang, bermuka garang dengan pakaiannya serba hitam dan sentiasa muncul dengan lagu latar menyeramkan. Bersama beliau adalah seorang pengurus bernama Paul Bearer yang sentiasa mendampingi Undertaker dengan mambawa bekas abu mayat.

Pokoknya kehadiran Undertaker sentiasa menaikkan bulu roma sesiapa saja sehingga dikatakan auranya mampu mencabut nyawa bila-bila masa saja.

Tambahan lagi, Undertaker adalah satu-satunya ahli gusti yang ‘berevolusi’ dengan pelbagaikan karakter namun tetap mengekalkan sifat seramnya itu. Sebelum masuk tahun 2000, beliau terkenal dengan gelaran Deadman, berevolusi kepada Lord of Darkness yang memasukkan budaya Gothic, seterusnya masuk ke bentuk Ministry of Darkness yang mempunyai unsur satanik dan ilmu hitam.

Masuk tahun 2000 karakter Undertaker mempunyai perubahan ketara. Undertaker mengambil watak penunggang motorsikal yang membawa bendera AS. Bentuk ini beliau gelarkan sebagai ‘American Bad Ass’. Selama 4 tahun Undertaker berada dalam bentuk tersebut, akhirnya beliau kembali dengan bentuk Deadman semula, bersesuaian dengan drama dibangkitkan semula selepas ‘dikubur’ oleh lawannya, Kane.

BROTHER OF DESTRUCTION

Demi meneruskan gimik dan karakter Undertaker, penceritaan adalah perkara yang wajid dalam dunia WWE. Saat Undertaker berada dalam bentuk Lord of Darkness, Paul Bearer mengorek kisah gelap Undertaker di mana beliau pada waktu kecil pernah membu-nuh ibu-bapanya dengan memba-kar rumahnya dan membakar muka adik lelakinya.

Pada mulanya Undertaker menafikan kisah itu namun Paul telah memanggil adik lelaki itu muncul dengan bertopeng merah dan berpakaian merah berapi. Ahli gusti serba merah itu adalah Kane (Glenn Thomas Jacobs) yang muncul dan ingin membalas dendam kepada Undertaker.

Undertaker kemudian akur yang dialah yang membakar muka Kane dan membu-nuh keluarganya. Dari situ mereka berdua bergusti demi mencapai dendam Kane namun gagal. Akhirnya Kane akur dan mereka berdua menubuhkan pasangan yang menakutkan, iaitu Brother of Destruction pada 1997.

Hasil gabungan dua ‘adik-beradik’ ini, mereka perolehi 3 kejuaraan iaitu WWF World Tag Team Championship sebanyak 2 kali dan WCW Tag Team Championship.

KEJUARAAN UNDERTAKER

Sepanjang Undertaker beraksi dalam WWE (bertukar nama dari Federation ke Entertainment), beliau mengungguli sebanyak 17 kejuaraan. Antara kejuaraan tersebut adalah:

Kejuaraan-kejuaraan inilah menjadikan Undertaker bukan calang-calang ahli gusti yang patut dipandang rendah dalam gelangang gusti.

Selain itu, kejuaraan yang menjadi simbolik bermakna dalam dunia WWE adalah kemenangan berturut-turut Undertaker dalam penganjuran sukan tahunan WrestleMania.

Sejak WrestleMania VII, Undertaker pertama kali mengalahkan lawannya iaitu Jimmy Snuka, sehinggalah WrestleMania seterusnya, Undertaker sentiasa menang sehinggalah muncul nama ‘The Streak’ iaitu nama bagi kemenangan berturut-turut Undertaker.

Sebanyak 21 kemenangan Undertaker peroleh sehingga menjadikan beliau sebagai ahli gusti yang mempunyai kemenangan berturut-turut paling banyakm dalam Guiness World Records pada 2016.

Bertahun-tahun para peminat bertanya siapakah ahli gusti mampu menamatkan Yhe Streak milik Undertaker ini? Sepertinya beliau tidak mampu dikalahkan sesiapa. Sehinggalah WrestleMania XXX pada tahun 2014, ahli gusti bernama Brock Lesnar mampu menamatkan The Streak itu dengan mengalahkan Undertaker.

PERLAWANAN UNIK UNDERTAKER

Sepanjang juga Undertaker berada dalam WWE, beberapa konsep gelanggang gusti WWE ditambah dan menjadi perlawanan baru bagi menyesuaikan karakter Deadman beliau, antaranya adalah:

Kesemua perlawanan-perlawanan baru ini telah dirasmikan oleh Undertaker sendiri sebagai cara keunikan cara berlawan Undertaker.

UNDERTAKER PADA AKHIR KARIER

Pada tahun-tahun sebelum 2020, Undertaker mengalami masalah kesihatan yang teruk akibat karier berbahaya beliau. Banyak kali beliau menjalani pembedahan dan kemoterapi demi mengekalkan badan sihatnya.

Masuk tahun ini, beliau ingin menamatkan kariernya bagi memberi peluang kepada tubuhnya untuk berehat. Pada bulan Jun-Julai, Undertaker membenarkan kisah hidupnya didokumentari dan beliau sendiri mengisahkan kisah hidup sebagai ahli gusti WWE.

Sepanjang perjalanan Undertaker menuju persaraan, ramai bintang gusti terkenal mengenangkan kenangan bersamanya, terutamanya pesaing-pesaing yang pernah Undertaker lawan seperti Triple H, Shawn Micheals, Big Show, Bert Hart, Steve Austin, dan pengurus WWE sendiri iaitu Vince McMahon yang merupakan kawan baik Undertaker.

Malah, Dwayne ‘The Rock’ Johnson yang kita kenal pun tabik dan berterima kasih kepada Undertaker kerana diberi peluang kepada dirinya untuk berlawan bersama!

Pada 22 November 2020 dalam Survivor Series, Undertaker mengisytiharkan persaraannya dari arena gusti WWE. Jasamu dalam arena gusti WWE pasti dikenang semua, The Phenom

#ThankYouTaker

RUJUKAN:

Biography of Undertaker. WWE Network. https://www.wwe.com/superstars/undertaker

Segalov, M. (23 November 2020). WWE’s the Undertaker: ‘The human body isn’t made to take what we do to it’. The Guardian. Retrieved from 24 November 2020. https://www.theguardian.com/culture/2020/nov/23/wwe-the-undertaker-the-human-body-isnt-made-to-take-what-we-do


Apa Ertinya Merdeka?

Merdeka bermaksud bebas daripada ikatan yang menghalangi kita untuk menentukan nasib bangsa dan memajukan negara kita sendiri.

Tidak merdeka kalau kita masih menjadi hamba kepada negara asing. Negara yang merdeka ialah negara yang berdaulat (sovereign). Hubungan antara negara yang berdaulat adalah hubungan diplomatik yang sama darjat.

Pada masa yang sama, tidak merdeka kalau kita masih menjadi hamba kepada ego sendiri. Negara yang bebas merdeka ialah negara yang dinamik dan berdaya maju, tidak dibelenggu oleh perasaan prejudis dan nasionalisme sempit.

Merdeka memerlukan keyakinan diri. Bangsa yang kurang keyakinan (inferior) dengan jati diri bukanlah bangsa yang merdeka.

Wakil tetap Persekutuan Tanah Melayu ke Pertubuhan Bangsa-Bangsa Bersatu (UN) yang pertama, Tun Dr. Ismail Abdul Rahman menunjukkan erti Merdeka yang sebenar.

Tun tidak malu untuk mengenakan busana Melayu tradisional lengkap dengan keris dalam persidangan UN. Tujuan Tun adalah untuk menonjolkan keteguhan jati diri bangsa yang baru merdeka ini. Tun tidak inferior dengan warisan dan identiti sendiri.

Tapi pada masa yang sama, kepetahan berucap Tun di hadapan komuniti antarabangsa membuktikan bangsa yang baru merdeka ini ialah bangsa yang bertaraf dunia. Ucapan Tun di Perhimpunan Agung UN menggambarkan kebesaran jiwa negara-bangsa yang baru merdeka ini:

“Although our material wealth and our standard of living compare very favourably with those of many nations in the world today, as a small nation, our basic strength lies not in these material things, but in the moral character and purposes of our people.”

Itulah erti Merdeka yang sebenar. Menjadi bangsa yang beryakinan diri dan berwawasan. Maju dengan acuan sendiri.

Dirgahayu Negaraku.

مرديك
مرديك
مرديك

(mesej Merdeka #SehatiSejiwa daripada saya yang masih menanti belahan jiwa)

Kredit: sedutan halaman buku “Malaya’s First Year at the United Nations: As Reflected in Dr Ismail’s Report Home to Tunku Abdul Rahman” oleh Tawfik Ismail dan Ooi Kee Beng (2009, Institute of Southeast Asian Studies).


Kultus Personaliti: Antara Kebenaran Dan Kesetiaan

Bila kita mendengar terma kultus personaliti (cult of personality), perkara pertama yang kita bayangkan ialah diktator. Namun jangan terkejut jika ada pemimpin punya kecenderungan sama untuk disanjung dan dipuja tetapi sama sekali bukan diktator seperti yang dibayangkan ramai.

Apa sebenarnya kultus personaliti ini? Menurut definisi kamus Merriam-Webster, kultus personaliti ialah satu situasi di mana seseorang tokoh awam seperti pemimpin parti politik sengaja dipersembahkan kepada rakyat sesebuah negara sebagai individu hebat yang wajar dicontohi dan dipuja. Dan usaha sebegini selalunya digerakkan oleh jentera propaganda kerajaan bercorak diktator atau totalitarianisme di mana semua aspek kehidupan rakyat dikawal ketat daripada undang-undang sehinggalah rutin kehidupan seharian. Bagi kultus personaliti pada peringkat khalayak awam, sesetengah daripada kita mudah mengikutinya kerana ia ada kaitan dengan kehidupan seharian kita dan tokoh yang jadi sebahagian daripada kultus personaliti dilihat amat dekat dengan kita.

Terma kultus personaliti sudah wujud antara 1800 dan 1850 di mana pada ketika itu, tidak ada satu petunjuk yang sama sekali berkait dengan politik. Sebaliknya, terma ini selalu dikaitkan dengan bijak pandai yang dikaitkan dengan elemen Romantisisme. Namun, semua itu berubah pada 10 November 1877 menerusi koresponden surat antara pengasas fahaman Marxist, Karl Marx kepada seorang aktivis politik Jerman bernama Wilhelm Blos. Dalam surat tersebut, Marx menyatakan beliau sama sekali tidak berminat dengan populariti dan menolak sebarang cubaan sesetengah individu memuja dan menyayanginya sehingga ke satu tahap, menolak sebarang darjat atau anugerah kehormat yang diberi kepadanya. Dan ini diperkukuhkan lagi dengan ucapan keras Nikita Khrushchev semasa Kongres Ke-20 Parti Komunis Soviet Union pada 25 Februari 1956. Dalam ucapan beliau kepada delegasi parti, Khrushchev menyelar tindakan Josef Stalin yang terlalu mengangkat kultus personaliti dan menganggap beliau sudah tersasar daripada prinsip Marxisme-Leninisme yang menjadi teras utama parti pada ketika itu.

Sekarang bila berbicara berkenaan soal kultus personaliti, apakah ia turut dialami oleh tamadun-tamadun silam? Jawapan kepada soalan tersebut adalah betul. Pada zaman dahulu, kebanyakan tamadun amat menjunjung kemuliaan para pemerintah mereka. Ada sebilangan tamadun dan kerajaan terdahulu mengangkat pemerintah mereka hingga ke tahap sama seperti dewa-dewa. Contohnya, setiap kali maharaja Rom mangkat, mereka akan diangkat oleh rakyat sebagai dewa dan disembah sama dengan dewa-dewa masyarakat Rom ketika itu seperti Jupiter dan Mars. Bagi masyarakat Mesir Purba, mereka menganggap Firaun yang memerintah ialah jelmaan dewa Horus, anak kepada dewa Osiris, dewa alam selepas kematian dan Isis, dewi perkahwinan. Selepas pemerintahan Mesir beralih kepada dinasti Yunani-Macedonia (Dinasti Ptolemaic), dinasti ini mengukuhkan kesahihan mereka sebagai pemerintah dengan mewujudkan hubungan dan memuja Iskandar Agung (Alexander the Great).

Kultus personaliti tidak akan wujud tanpa kemajuan inovasi dalam pelbagai bidang seperti fotografi, pendidikan dan pengiklanan. Ini kerana dengan perubahan teknologi yang melanda bidang-bidang berkenaan, ia sebenarnya membuka ruang seluas-luasnya kepada tokoh-tokoh awam terutama tokoh politik untuk menonjolkan sisi positif mereka kepada orang ramai. Pada mereka, perubahan dari segi penyebaran iklan, teknik media dan pendidikan awam boleh saja membantu mereka menyebarkan propaganda dengan meluas tanpa perlu memikirkan lagi soal jarak, masa dan kelompok sasaran. Ini membuka ruang kepada ramai pemimpin pada abad ke-20 untuk membentuk kultus personaliti masing-masing yang menarik perhatian ramai.

Jika anda rasakan membentuk kultus personaliti adalah mustahil, sebenarnya ia tidaklah sesukar seperti yang disangka. Seseorang pemimpin boleh saja membentuk kultus personaliti dengan syarat pertama, bukan saja mendengar denyut nadi rakyat tetapi juga sentiasa berada di atas mereka. Kedua, mereka perlu kelihatan biasa dan normal bagi memudahkan rakyat dapat mengaitkan diri mereka dengannya. Dan ketiga dan terakhir, individu tersebut perlu nampak luar biasa di mata rakyat, apabila timbul sesuatu krisis, rakyat dengan rela menyerahkan nasib mereka kepada individu tersebut untuk menentukan hala tuju mereka secara individu dan sebagai sebuah negara. Perlu diingat, kultus personaliti tidak hanya bergantung kepada kekuatan kewangan dan pengaruh awam tetapi ikatan emosi antara seseorang pemimpin dengan para pengikutnya. Ini ditonjolkan dengan sifat agresif mereka semasa berucap kepada khalayak. Mereka sentiasa buat hadirin yang mendengar tidak senang duduk dengan ledakan perasaan dan ragam tidak menentu mereka. Dan orang sebegini bukan hanya mahukan pak turut yang sentiasa bersetuju dengan idea dan langkah yang diperkenalkan tetapi mahukan orang menjadi sebahagian daripadanya.

Dan ini apa yang dilakukan para diktator sepanjang abad ke-20. Jentera propaganda rejim-rejim ini sentiasa menyatakan bahawa pemimpin-pemimpin ini patut disanjung dan disayangi kerana berjaya memimpin masyarakat dan negara keluar daripada krisis atau membawa kemakmuran berpanjangan kepada rakyat. Adakalanya, propaganda sebegini punya melampau sehingga mereka menganggap sesetengah pemimpin ini sebagai wali atau nabi di mana mereka dianggap suci dan bebas daripada melakukan sebarang kesalahan. Dan ini yang menjustifikasikan kewujudan kultus personaliti dalam kalangan diktator seperti Adolf Hitler, Benito Mussolini, Francisco Franco, Josef Stalin dan Mao Zedong.

Namun, tidak semua rejim mengamalkan kultus personaliti. Ini kerana kultus personaliti ini turut wujud di negara-negara demokratik. Bagi sesetengah pemimpin di negara-negara tersebut, mereka mengamalkannya dengan tujuan menekankan semangat kebangsaan dan membangkitkan sentimen anti-imperialisme seperti apa yang berlaku di Rusia hari ini. Presiden Rusia sekarang, Vladimir Putin membenarkan pembentukan persona Putin sebagai sebahagian daripada strategi membentuk kultus beliau sendiri di mana ianya sentiasa berkait dengan rakyat. Cakap sajalah anda nak apa, daripada patung mini Putin hinggalah jam Apple mengandungi tandatangan beliau.

Dan anda pasti sedia maklum gambar rutin beliau semasa berada di belantara Rusia dalam keadaan tidak berbaju dan melakukan aktiviti lasak, sekaligus menonjolkan imejnya sebagai orang biasa seperti khalayak awam cuma beliau berada di atas mereka. Taktik ini ditiru daripada sahabat baiknya, Silvio Berlusconi yang pernah memegang jawatan Perdana Menteri Itali selama tiga penggal. Namun, Berlusconi jauh lebih berani dengan mengisytiharkan dirinya sebagai Jesus Christ dalam arena politik Itali yang menimbulkan kemarahan parti-parti politik di sana tetapi mendapat sambutan baik dalam kalangan rakyat Itali. Berikutan status beliau sebagai jutawan media, mudah bagi Berlusconi menggerakkan stesen-stesen televisyen dan akhbar utama Itali untuk menonjolkan sisi positif beliau sebagai pemimpin.

Tidak seperti Berlusconi dan Putin, sesetengah diktator pula cuba mengurangkan kultus personaliti untuk tidak menarik perhatian ramai. Walaupun kultus personaliti ini boleh saja membantu mereka membina rangkaian sokongan dari segi logistik, material dan sumber manusia tetapi ini juga mendedahkan diri mereka jadi sasaran mudah musuh mereka terutama kuasa-kuasa asing. Dan ini yang dilakukan Pol Pot, ketua Parti Komunis Kemboja (CPK) semasa mereka mengambilalih pemerintahan Kemboja pada 1975. Selama dua tahun, CPK hanya dikenali sebagai Angkar dan mula dipanggil dengan nama sebenar mereka berdasarkan ucapan Pol Pot pada 15 April 1977. Pada tanggal yang sama juga, pemerhati antarabangsa mengesahkan identiti Pol Pot sebagai Saloth Sar berdasarkan dokumen lama identitinya. Selain Pol Pot, diktator dari negara-negara Blok Timur turut melakukan perkara sama kecuali diktator Albania, Enver Hoxha, diktator Romania, Nicolae Ceausescu dan pemimpin revolusi Yugoslavia, Josip Broz Tito.

Mengapa kita perlu menjauhi kultus personaliti ini? Ini kerana kultus personaliti ini dilihat sama dengan sikap taksub, cuma di sini ia lebih menjurus kepada ketaksuban pada tokoh atau individu tertentu. Perbuatan sebegini amat dilarang kerana sikap sedemikian boleh membawa kepada perbuatan melampau-lampau seperti perbalahan, perpecahan dan mengkafirkan mana-mana individu yang tidak sehaluan. Ini berdasarkan beberapa firman Allah s.w.t dalam Al-Quran:

i) Ayat 77, Surah Al-Maidah, “Wahai Ahli Kitab! Janganlah kamu melampau-lampau dalam agama kamu secara yang tidak benar, dan janganlah kamu menurut hawa nafsu suatu kaum yang telah sesat sebelum ini dan telah menyesatkan banyak manusia, dan juga (sekarang) mereka telah tersesat (jauh) dari jalan yang betul.”

ii) Ayat 143, Surah Al-Baqarah, “Dan demikianlah (sebagaimana Kami telah memimpin kamu ke jalan yang lurus), Kamijadikan kamu (wahai umat Muhammad) satu umat pilihan lagi adil, supaya kamu layak menjadi orang yang memberi keterangan kepada umat manusia (tentang yang benar dan yang salah), dan Rasulullah (Muhammad) pula akan menjadi orang yang menerangkan kebenaran perbuatan kamu.”

Sikap melampau-lampau dalam memuja tokoh atau individu tertentu tidak disukai Rasulullah s.a.w dan baginda banyak mengingatkan para sahabat akan larangan perkara ini. Pada satu ketika, para sahabat memuji baginda dengan memberi beberapa gelaran. Nabi s.a.w membantah gelaran-gelaran yang diberi mereka dan bersabda, “Wahai manusia, ucapkanlah dengan ucapan yang biasa kamu ucapkan, supaya syaitan tidak merasuki kamu. Aku adalah Muhammad bin Abdullah, hamba Allah dan Rasul-Nya. Aku tidak suka kamu menyanjung atas kedudukan yang Allah berikan kepadaku.” (Riwayat Ahmad) Dalam satu hadis lain yang diriwayatkan oleh Ibnu Abbas radiallahuanhuma, baginda bersabda, “Dan kamu jauhilah sikap ghuluw (melampau-lampau) dalam agama kerana sesungguhnya orang-orang sebelum kamu telah binasa kerana berlebihan dalam soal agama.” (Riwayat Ahmad, An-Nasai’, Ibnu Majah, Ibnu Khuzaimah dan Ibnu Hibban)

Ibnu Qayyim al-Jauzi rahimahullah menyatakan penyakit taksub ini ialah penyakit paling besar menimpa kaum Nabi Nuh a.s berdasarkan firman-Nya dalam ayat 21-24, Surah Nuh, “Nabi Nuh (merayu lagi dengan) berkata: “Wahai Tuhanku! Sesungguhnya, mereka telah menderhaka kepadaku, dan mereka telah menurut orang yang harta bendanya dan anak-pinaknya tidak menambahinya melainkan kerugian (di akhirat kelak). Dan mereka telah menjalankan tipu daya dengan merancangkan rancangan yang amat besar jahatnya (untuk menentang seruanku). Dan (ketua-ketua) mereka (menghasut dengan) berkata: `Jangan kamu meninggalkan (penyembahan) tuhan-tuhan kamu, terutama (penyembahan) Wadd, dan Suwaa’, dan Yaghuth, dan Ya’uuq, serta Nasr. Dan sesungguhnya ketua-ketua itu telah menyesatkan kebanyakan (dari umat manusia); dan (dengan yang demikian) janganlah Engkau (wahai Tuhanku) menambahi orang-orang yang zalim itu melainkan kesesatan jua.”

Jika taksub kepada pemimpin atau kultus kepada pemimpin bisa mengundang bencana kepada sesebuah tamadun, maka sebagai manusia, kita perlu mengambil iktibar dan menjauhi sebarang sifat yang mengundang petaka tak berkesudahan ini. Antara tanda kultus pemimpin yang patut diketahui:

a) kebencian melampau sehingga tidak lagi mampu melihat kebenaran.
b) menolak sebarang bentuk perbezaan pendapat.
c) melabel kelompok yang berlainan pandangan sebagai fasik atau lebih keras, kafir.
d) bersikap kasar dalam pergaulan dan tutur kata.
e) sentiasa memilih pendekatan kekerasan sebagai jalan penyelesaian.
f) mempunyai pemikiran kolot dan ketinggalan zaman.
g) sukar memahami fakta yang dinyatakan.

Tidak salah untuk kita bangkit mempertahankan seseorang pemimpin jika merasakan fakta yang diberi salah atau dilempar tuduhan yang tidak berasas. Namun, itu tidak bermakna pula kita boleh berdiam diri kiranya sang pemimpin itu salah terutama sekiranya dia melakukan kezaliman. Sebagai rakyat dan Muslim yang bertanggungjawab, kita perlu menegur demi memastikan kesalahan yang dilakukan tidak lagi diulangi pada masa akan datang. Ini berdasarkan hadis yang diriwayatkan oleh Anas r.a di mana Rasulullah s.a.w bersabda, “Tolonglah saudaramu yang berbuat zalim atau dizalimi.” Para sahabat bertanya, “Ya Rasulullah, kami memang harus menolong orang yang dizalimi tapi bagaimana kami harus menolong orang yang melakukan kezaliman?” Baginda menjawab, “Cegahlah dia daripada perbuatan zalim.” (Riwayat Bukhari) Antara wasiat baginda kepada Abu Zar al-Ghifari r.a ialah bercakap benar walaupun ia pahit. Dalam satu riwayat lain, baginda bersabda, “Jihad yang paling afdal ialah bercakap benar di hadapan pemimpin yang zalim.”

Dalam suasana politik yang semakin panas terutama dengan sikap penyokong yang masih dibelenggu sentimen kultus personaliti sebegini, sentimen sebegini harus dihentikan dengan kebenaran seharusnya diletakkan sebagai tumpuan utama. Ingatlah, walau sehebat mana seseorang pemimpin itu, pada akhirnya dia juga manusia biasa yang tidak dapat lari dari melakukan kesilapan. Hatta sekumpulan manusia yang mulia bergelar Nabi dan Rasul tidak terlepas dari menerima teguran Allah s.w.t. Nabi s.a.w menerima teguran daripada Allah kerana lupa mengucapkan perkataan Insya Allah bila diajukan beberapa persoalan oleh pendeta-pendeta Yahudi dari Yathrib. Baginda juga turut ditegur-Nya kerana tidak mengendahkan Abdullah bin Ummi Maktum r.a yang mahu memeluk Islam tatkala baginda sibuk berdakwah dengan pembesar-pembesar Quraisy dalam ayat 1-12, Surah Abasa.

Para penyokong tanpa mengira siapa pemimpin atau pakatan pilihan masing-masing, sentiasa ingat bahawasanya menegur pemimpin merupakan satu amalan yang dituntut agama dan tanda kita menyayangi mereka kerana kita tidak mahu mereka ditimpa azab Allah s.w.t pada hari akhirat kelak atas kezaliman yang dilakukan semasa di dunia. Ingatlah akan hadis yang diriwayatkan oleh Tamim bin Aus Ad-Dari r.a, Nabi s.a.w bersabda, “Agama itu nasihat.” Para sahabat bertanya, “Kepada siapa, Ya Rasulullah?” Baginda menjawab, “Untuk Allah, kitab-Nya, Rasul-Nya, pemimpin kaum mukmin dan muslim dan seluruh orang Islam amnya.” Para ulama mensyarahkan nasihat kepada Allah, kitab-Nya dan Rasul-Nya ialah mengajak manusia beriman kepada ketiga-tiga pedoman ini. Sementara bagi nasihat kepada para pemimpin pula ialah membantu dan mentaati mereka dalam perkara kebenaran dan menegurnya apabila melakukan kemungkaran. Justeru, sebagai penutup, jangan biarkan ketaksuban pada pemimpin atau kultus personaliti ini membutakan mata hati anda pada kebenaran. Kerana jika anda membenarkan ia berlaku, anda sebenarnya mengundang petaka pada diri anda sendiri.

Sumber:

1. Abdul Qadir Jawas, Yazid. (2013). AlManhaj. Agama Adalah Nasihat. https://almanhaj.or.id/3509-agama-adalah-nasihat.html

2. Mat Jahaya, Dr Fathul Bari. (2014). Sinar Harian. Elak taksub dalam agama. http://www.sinarharian.com.my/rencana/elak-taksub-dalam-agama-1.264802

3. Abdul Qadir Jawas, Yazid. (2016). AlManhaj. Larangan Bersikap Ghuluw. https://almanhaj.or.id/4290-larangan-bersikap-ghuluw.html

4. Tuan Padang, Ustaz Syed Norhisyam. (2012). Jihad Paling Afdal. http://ustazsyed.blogspot.my/2012/04/jihad-paling-afdhal.html

5. Hitler, Lenin and Stalin: A Study in Personality’s Impact on History. http://www.vakkur.com/hx/hit_len_stal.html

6. Apocalypse: The Second World War. National Geographic Channel. Episode 3: Shock.

7. Apocalypse: The Second World War. National Geographic Channel. Episode 6: Inferno.

8. The History Guide. Stalin and The Cult of Personality. http://www.historyguide.org/europe/cult.html

9. The Truth About History. (2009) Reader’s Digest.

10. Terjemahan Surat Karl Marx kepada Wilhelm Blos. http://www.zeno.org/Kulturgeschichte/M/Blos,+Wilhelm+Joseph/Denkw%C3%BCrdigkeiten+eines+Sozialdemokraten/1.+Band/Anhang/Brief+von+Karl+Marx+an+Wilhelm+Blos

11. Ben-Ghiat, Ruth. (2017). The Huffington Post. Donald Trump’s Cult of Personality. http://www.huffingtonpost.com/ruth-benghiat/donald-trumps-cult-of-per_b_8992650.html


Amerika Syarikat Melanun Topeng Muka Negara Lain

‘Malo nodo, malus quærendus cuneus’ (Desperate times calls for desperate measures)

Bila orang sudah terdesak, orang akan melakukan apa saja untuk memenuhi keperluan mereka. Dan ini kelihatan jelas bila negara-negara dunia bergelut menangani pandemik Covid-19. Dan perkara itu terpakai dalam soal mendapatkan bekalan PPE dan topeng muka.

Amerika Syarikat dituduh terbabit dalam aktiviti pelanunan moden selepas dituduh sengaja mengalihkan ribuan topeng muka dan PPE yang diperlukan negara lain bagi mengukuhkan lagi usahanya melawan Covid-19. Perkara ini nyata mengundang kemarahan sekutu trans-Atlantik mereka seperti Perancis dan Jerman.

Menteri Dalam Negeri bagi negeri Berlin, Andreas Geisel menggelar tindakan terbaru negara Uncle Sam yang mengalihkan penghantaran 200,000 topeng muka yang ditempah untuk polis Berlin semasa singgah di Thailand sebagai lanun moden.

Geisel berkata, “Ini bukan cara melayan rakan-rakan kongsi trans-Atlantik. Walaupun dalam situasi krisis global, ia tidak sepatutnya tidak membawa kepada situasi kacau-bilau dunia koboi.” Apabila perkara ini timbul, firma pengeluar topeng 3M menafikan perkara tersebut.

Tetapi berita sebegini menambah kepada rungutan negara-negara anggota NATO dan EU yang berang dengan AS yang mempergunakan kekuatan kewangannya dan Akta Pengeluaran Pertahanan untuk mengatasi mereka dalam mendapatkan PPE dan topeng muka.

Selain merampas topeng muka dan PPE semasa dalam perjalanan, negara-negara NATO dan EU juga berang dengan tindakan sesetengah broker dan pelobi yang menawarkan harga lebih tinggi untuk mendapatkan bekalan mereka. Justeru, seorang pegawai menyifatkan perkara ini seperti pencarian harta karun.

Sementara itu, 3M yang juga pengeluar topeng N95 mendedahkan pada hari Jumaat Presiden Donald Trump meminta mereka menghasilkan lebih banyak topeng tetapi pada masa sama mengehadkan eksport topeng N95 ke Kanada dan Amerika Latin.

3M memberi amaran sekiranya mereka berbuat demikian, ia akan mencetuskan krisis kemanusiaan yang teruk dan mengundang tindakan balas dari negara-negara lain yang terkesan dengan tindakan mementingkan diri Washington itu.

Salah satu negara yang memberi maklum balas keras ialah Kanada menerusi Perdana Menteri Justin Trudeau. Trudeau mengingatkan Washington bahawa mereka juga mengimport peralatan perubatan dari Kanada dan ramai jururawat negara itu berkhidmat di negeri-negeri AS yang terjejas termasuk di Detroit, Michigan.

Bagaimanapun, Kanada tidaklah mengugut menarik balik semua jururawat Kanada yang dihantar ke AS. Sebaliknya, Trudeau menegaskan akan melipatgandakan usaha menghasilkan PPE dan topeng muka domestik sekaligus memberi petunjuk Kanada tidak mahu lagi bergantung kepada ihsan AS dalam hal ini.

Tatkala Washington dikecam kerana memainkan peranan lanun moden, negeri-negeri AS pula berlumba-lumba mendapatkan akses kepada PPE dan topeng. Kadang-kadang, negeri-negeri ini turut dibantu oleh broker dan tokoh berpengaruh yang membolehkan mereka mendapat bekalan jauh lebih awal daripada orang lain.

Misalnya, jutawan Robert Kraft meminjamkan sebuah pesawat Boeing 767 kepada Gabenor Massachusetts Charlie Baker yang cuba mengangkut 1.2 juta topeng yang dibeli di China kembali ke negeri itu. Kraft yang juga pemilik pasukan NFL, New England Patriots mengatur pengangkutan topeng sambil dibantu konsul jeneral China di New York, Huang Ping.

Ping memastikan pejabat konsul dibuka pada hujung minggu untuk memproses semua dokumen diperlukan. Pesawat Kraft dibenarkan berada di Shenzhen dengan syarat krew pesawat tidak turun dan tidak berada di situ selama tiga jam. Pesawat tersebut berlepas semula kurang tiga minit daripada tempoh akhir.

Apabila bekalan tersebut tiba di Massachusetts, Baker yang beremosi menyifatkan ketibaan topeng ini memberi impak besar terhadap negeri berkenaan dalam melawan Covid-19.

Selain itu, negeri-negeri AS juga kadang-kadang bersaing dengan kerajaan persekutuan untuk mendapatkan PPE dan topeng. Bak kata Gabenor New York Andrew Cuomo menyamakan situasi itu seperti berada dalam eBay bersaing dengan 50 negeri lain.

Dan mereka juga tidak boleh bergantung kepada rangkaian bekalan kebangsaan terutamanya selepas Presiden Donald Trump mengeluarkan kenyataan sebarang bentuk bantuan akan dinilai mengikut kecenderungan politik negeri masing-masing. Perkara ini menimbulkan konflik lebih-lebih lagi sekiranya ia ditadbir oleh gabenor parti Trump, Republikan.

Semasa berhubung dengan Trump, Baker meluahkan kekecewaannya setiap kali membuat bidaan mendapatkan bekalan PPE, semua bidaan mereka akan ditolak kerana para penjual lebih cenderung menjual kepada kerajaan persekutuan. Selepas itu, Trump mengumumkan akan cuba menggugurkan bidaan sekiranya berlaku konflik.

Melihat kepada angka kes 245,000 positif Covid-19 dan 6,000 kematian, tidak hairanlah mengapa topeng muka dan PPE amat diperlukan oleh AS terutama bagi kakitangan perubatan di barisan hadapan.

Tetapi semua ini tidak akan berlaku sekiranya AS mengambil serius ancaman Covid-19 dan menghentikan amalan politik partisan. Malangnya, selepas kes mencecah angka sebegitu rupa, barulah Washington dan negeri-negerinya sedia berbuat demikian tetapi nasi sudah jadi bubur.

RUJUKAN:

Borger, Julian et. (2020). US accused of ‘modern piracy’ after diversion of masks meant for Europe. The Guardian. https://www.theguardian.com/world/2020/apr/03/mask-wars-coronavirus-outbidding-demand


Perang Mamluk-Uthmaniyah (1516-1517): Peralihan Khalifah Dari Abbasiyah Ke Uthmaniyah

Peristiwa ini amat penting dalam sejarah empayar Uthmaniyah kerana kemenangan ke atas Mamluk menandakan berakhirnya jawatan khalifah Abbasiyah yang diserahkan kepada kerajaan Uthmaniyah. Berikut saya menukilkan sedikit pengenalan sejarah tentang kerajaan Mamluk bersumberkan beberapa buah buku yang ditulis oleh Dr Eman Mohamed Abbas dalam bukunya, Sultan Abdul Hamid II dan Kejatuhan Khilafah Islamiah: Peranan Golongan Nasionalis Dan Golongan Minoriti.

Kerajaan al-Mamalik (Mamluk) tertegak di Mesir di antara tahun 1250-1517 Masihi. Pada asalnya mereka adalah hamba yang dibawa masuk oleh sultan Dinasti Al-Ayyubiyah bagi berkhidmat kepada kerajaan. Sesetengah mereka berjaya mendapatkan jawatan-jawatan yang tinggi lalu mereka sendiri membentuk sebuah negara setelah pembunuhan Sultan kerajaan al-Ayyubiyah terakhir.

Sepanjang sejarah, mereka telah mengharungi banyak peperangan demi mempertahankan Islam. Antaranya ialah ketika menentang Monggol di Syam dan Asia Minor sebelum mendapatkan kemenangan.Mereka juga bangkit menentang Salabiyyin di Syam dan Mesir.

Ramai sultan yang agung lahir dari kalangan mereka seperti al-Zahir Baibars, Saifuddin Qutuz, Sultan Qulawun dan lain-lain lagi tetapi kerajaan Al-Mamalik mula melemah pada akhir zaman pemerintahannya. Kerajaan al-Mamalik dengan nama khilafah kerajaan Abbasiyyah melarikan diri dari Baghdad sehinggalah kejatuhan mereka (Mesir) ke tangan Uthmaniyah pada tahun 1517 Masihi.

Sultan Selim I terkenal sebagai seseorang yang meminati sejarah, sastera dan syair-syair khususnya dalam bahasa Parsi. Baginda juga sentiasa mendampingi para ulama dan sering membawakan pakar sejarah dan syair ketika perang untuk mencatatkan perkembangan yang berlaku dan mendendangkan Qasyidah yang menceritakan kegemilangan zaman itu.

Sultan Selim I telah melaksanakan sebuah perubahan dasar jihad yang amat besar sekali iaitu baginda menghentikan serangan ke atas Eropah sebaliknya memfokuskan untuk menyerang wilayah Islam di Timur. Para sejarawan merumuskan beberapa sebab akan perubahan dasar ini

1. Rasa puas terhadap penaklukan di Eropah yang telah mencapai tahap maksimum pada kurun  ke-15 Masihi. Namun pendapat ini disangkal oleh al-Shalabi kerana usaha penaklukan terhadap Eropah tidak pernah terhenti sepenuhnya

2. Menyelamatkan dunia Islam dan tempat-tempat suci di timur. Hal ini kerana dunia islam pada saat itu berhadapan dengan serangan Sepanyol di Laut Mediteranean dan Portugis di Laut Hindi, Arab dan laut Merah

3. Dasar empayar Syiah Safawi yang ingin menyebarkan mazhab Syiah ke asia Minor dan Iraq. Oleh itu empayar Uthmaniyah memandang perlunya perluasan kuasa dilakukan di Timur Arab bagi membendung pengaruh mazhab Syiah di Asia Minor dan Iraq.

Oleh itu, Sultan Selim I telah memulakan perluasannya dengan menyerang empayar Syiah Safawi serta berjaya mengalahkan mereka di Petempuran Chaldirun pada tahun 1514 M. Baginda telah berjaya memasuki ibu kota tabriz(iran). Kejayaan ini menyebabkan Empayar Uthmaniyah menguasai Tenggara Anatolia, Utara Iraq dan Dyabakir. Namun Sultan Selim I tidak menghancurkan empayar safawi baginda juga berundur dari kota Tabriz ke Amansya setelah mendapat desakan tentera Jannisari. Setelah kejayaan menentang syiah Safawiyah di Iran Sultan Selim I mula memberi fokus untuk menghadapi Kerajaan Mamluk di Mesir atas beberapa sebab:

1. Kerajaan Mamluk menunjukkan permusuhan kepada Empayar Turki Uthmaniyah. Hal ini terbukti alabila Sultan Mamluk iaitu Sultan Qansuh al-Ghawri (1501-1516M) telah memberikan perlindungan kepada putera-putera kerajan Uthmaniyah yang melarikan diri seperti Putera Ahmad iaitu adik Sultan Selim I untuk dipergunakan sebagai alat untuk menekan Sultan Selim I. Kerajaan Mamluk turut memberikan sokongan sulit kepada Kerajaan Syiah Safawi. Hal ini terbukti apabila pihak perisikan kerajaan Uthmaniyab berjaya menemui dokumen pakatan antara kerajaan Mamluk dan Syiah Safawiyah.

2. Sultan Selim I ingin menamatkan pertikaian tentang wilayah Tarsus yang terletak di tenggara asia Minor dan Utara Sham

3. Kekejaman Kerajaan Mamluk terhadap rakyat Sham dan Mesir. Hal ini terbukti apabila penduduk Syam dan ulama Mesir menyatakan keinginan untuk bernaung di bawah Empayar Uthamniyah. Para ulama, hakim, pembesar dan sidang mensyuarat telah bermesyuarat dengan rakyat untuk membincang kedudukan mereka. Akhirnya golongan ini membuat keputusan untuk mewakikan Hakim 4 Mazhab dan pembesar untuk menulis surat terbuka kepada Sultan Selim I dan mengadukan akan keadaan rakyat Syam yang diseksa oleh pemerintah Mamluk.

Mereka juga turut menyatakan bahawa Sultan Mamluk telah melanggar hukum syarak. Meraka juga megalu-alukan usaha Sultan Selim I untuk menyerang kerajaan Mamluk bahkan rakyat akan keluar Aintab untuk menyambut kehadiran Sultan Selim I. Mereka juga meminta Sultan Selim I menghantar utusan yang dipercayai yang menemui mereka secara rahsia dan memberi jaminan akan keselamatan mereka. Menurut Dr. Muhammad Harb, surat perjanjian ini masih tersimpan lagi di Muzium Tokapi Istanbul pada bahagi arkib Uthmani nombor 11634. Terjemahan surat itu adalah:

“Seluruh rakyat Halab (Aleppo) yang terdiri daripada seluruh ulama, pemerintah, pemimpin, pembesar dan penduduk tanpa terkecuali memberi taat setia mereka kepada tuanku sultan semoga diperteguhkan kemenangannya. Dengan izin seluruh rakyat tadi, kami menulis surat ini ditujukan kepada sultan yang mulia.

Seluruh rakyat Halab yang sentiasa setia kepada Tuanku memohon ke hadapan Sultan agar diberi perjanjian damai. Jika tuan jelas menganugerahkan kepada kami maka kami akan menangkap cherkes (Mamluk) dan kami akan serahkan kepada tuan atau kami akan mengusir mereka. Seluruh penduduk Halab bersedia menemui dan menyambut Tuan sebaik sahaja tuan menjejak kaki di bumi Aintab.

Sultan, bebaskanlah kami dari tangan Cherkes, lindungilah kami daripada kafir sebelum Turkuman tiba. Buat pengetahuan Tuanku sultan, syariat Islam tidak lagi dilaksanakan di sini. Ia kini dibekukan. Jika pemerintah Mamluk suka kepada sesuatu yang bukan milik mereka, maka mereka akan merampasnya. Tidak kira perkara itu berupa harta, wanita atau keluarga. Mereka tidak berasa belas ihsan kepada sesiapa. Kesemua mereka adalah kejam, meminta kami bagi menyerahkan seorang lelaki bagi setiap tiga rumah. Apabila kami menolak, kami dimusuhi dan dihukum.

Oleh itu, wahai sultan-sultan yang memerintah empayar sebelum Turkuman pergi, kami meminta agar seorang menteri tuan dihantar kepada kami dan agar beliau memberi jaminan bahawa kami, isteri dan kaum keluarga akan selamat. Hantarkanlah kepada kami seorang yang tuan percayai secara rahsia dan akan bertemu dengan kami memberikan kami jaminan keselamatan. Agar dengan ini mereka yang mengharapkannya akan berasa tenang. Semoga Allah berselawat kepada junjungan kita Muhammad dan kepada seluruh kaum keluarga Baginda.”

4. Golongan ulama di kerajaan Turki Uthmaniyah berpendapat menguasai Syam dan Mesir merupakan langkah terbaik untuk umat islam. Hal ini kerana ancaman Portugis di Laut Merah dan Kesatria John di Laut Mediteranean semakin berbahaya.

Maka tentera Utmaniyah di bawah pimpinan Sultan Selim I telah menyeberangi padang pasir untuk menghadapi Mamluk. Sultan Mamluk Qansuh Al-Ghawri telah keluar dari Kaherah menuju ke Aleppo sehingga kedua-duanya bertembung di Marj Dabiq di utara Aleppo pada 24 Ogos 1516.

Dalam Pertempuran Marj Dabiq, tentera Uthmaniyah telah mencapai kemenangan mudah dengan kecanggihan altileri tentera Uthmaniyah. Sultan Qansuh Al-Ghawri telah terbunuh dalam peperangan itu. Tentera Uthmaniyah telah menunjukkan penghormatan kepada Sultan Qansuh dengan melakukan solat jenazah terhadapnya dan mengebumikannya di pinggir kota Aleppo. Dengan kemenangan ini, Sultan Selim I telah menuju ke Damsyik.

Nama baginda mula dibaca di khutbah dan mata wang yang mengakui baginda sebagai sultan dan khalifah turut dicetak. Dari Syam Sultan Selim I telah menghantar surat kepada Tuman Bey pengganti Sultan Qansuh di Mesir untuk taat kepada empayar Turki Uthmaniyah. Namun Turman Bey telah membunuh dan menolak utusan itu.

Oleh itu Sultan Selim i membuat keputusan untuk menyerang Turman Bey di Mesir dengan menggunakan laluan padang pasir Palestin. Apabila tiba di Baitulmaqdis, Sultan Selim telah mengangis teresak-esak di Masjid Batu. Baginda telah mendirikan solat hajat untuk memohon kepada Allah untuk memberi kemenangan di Mesir. Akhirnya tentera Uthmaniyah telah berjaya mengalahkan Tentera Mamluk di Pertempuran Gaza dan Pertempuran Ridaniya.

Terdapat beberapa faktor kekalahan tentera Mamluk iaitu:

1. Teknologi ketenteraan Kerajaan Uthmaniyah lebih maju. Tentera Mamluk menggunakan meriam besar yang kekal serta tidak boleh bergerak manakala Tentera Uthamniyah telah menggunakan meriam ringan yang boleh digerakkan ke semua arah

2. Kebijaksanaan taktik perang tentera Uthmaniyah. Antara kebijakasanaan tentera Uthmaniyah ialah ialah tentera Uthmaniyah sentiasa bergerak di belakang meriam tentera Mamlul yang sukar digerakkkan.

3. Semangan juang tentera Uthmaniyah yang tinggi.

4. Sikap empayar Uthamniyah berpegang pada syariat islam dan mengambil berat soal keadilan rakyat sehingga mendapat sokongan berbanding kerajaan Mamluk yang mengabaikannya dan bersikap zalim.

5. Sikap beberapa atasan Mamluk yang khianat. Mereka telah menyertai tentera Sultan Selim I dan mengakui kekuasaannya. Sultan Selim I telah melantik pemerintah Mesir dan Damsyik dalam kalangan mereka iaitu Khair Bey dan Janberdi Al-Ghazali

Al-Jibrati menyebut impak positif kemenangan uthmaniyah di Mesir. Kata beliau adalah seperti yang dipetik:

“Mesir kembali kepada pemesyuaratan sepertimana pada zaman awal Islam. Apabila beliau (Sultan Selim I) memulihkan semula keadaan di Mesir, beliau telah memberikan pengampunan kepada golongan Cherkes( Mamluk) dan keturunan mereka. Beliau tidak menyentuh harta-harta wakaf Sultan Mesir. Malah beliau memperuntukKan peruntukan tertentu untuk semua soal yang berkaitan harta wakaf, kebajikan, makanan ternakan, rantai tanah suci dan gedung perniagaan. Beliau juga memberikan peruntukan kepada anak yatim, orang tua dan orang kurang Upaya. Beliau menetapkan pengurusan kota dan mengawal sempadan. Beliau memansuhkan semua dakwaan, penahanan dan denda.”

Peralihan Khalifah

Apabila memasuki Kaherah, Khalifah Abbasiyyah iaitu Al-Mutawakkil Alallah (khalifah Abbasiyah pada fasa di Mesir hanyalah simbol dan boneka Mamluk) telah menyerahkan gelaran Khlaifah kepada Sultan Selim I. Dengan ini baginda menjadi khalifah umat Islam. Namun al-Shalabi seakan meragui kisah ini apabila beliau menyatakan sejarawan ibn Iyas yang hidup ketika peristiwa ini langsung tidak menceritakan kisah ini dan sumber-sumber ketika itu tidak menceritakan tentangnya. Surat Sutan Selim I kepada Sulaiman turut tidak menyentuh peristiwa ini. Fakta sejarah menyatakan sebelum penaklukan Mesir dan Syam lagi pada tahun 1514, Sultan Selim I telah mengisytiharkan diri sebagai Khalifah Allah di pelusuk bumi.

Dengan kemenangan ini Syarif Mekah iaitu Barakat bin Muhammad telah mengakui kekuasaan daulah Uthmaniyah di Hijjaz. Beliau menyerahkan kunci-kunci Mekah dan beberapa peninggalan warisan kepada Sultan Selim I. Hal ni menyebabkan baginda digelar penjaga atau khadam kepada dua tanah suci (Makkah dan Madinah).


Antikyhthera: Komputer Analog Purba Greek Pertama Dunia

Profesor Michael Edmunds dari Universiti Cardiff, United Kingdom, berkata setelah memimpin kajian pada tahun 2006 ke atas alat mekanisme unik milik bangsa Greek kuno ini:

“Sesungguhnya Antikythera lebih berharga daripada lukisan Mona Lisa”.

Kisah ini bermula pada sekitar tahun 1901 apabila sekumpulan penyelam laut dalam yang menemui sebuah bangkai kapal Greek purba bertarikh 80 SM di dasar laut yang berkedalaman 45 meter dari permukaan laut di sekitar pulau Antikythera, Greek. Pasukan penyelam ini menemui pelbagai khazanah berharga seperti tugu, kepingan syiling, barangan kemas dan sebuah artifak mekanikal yang kompleks berbentuk kotak.

Artifak ini dibawa ke darat dan dikaji oleh beberapa orang saintis, ahli arkeologi dan sejarawan.

Pada tahun 1951, Profesor Derek J. de Solla Price, seorang saintis bidang kajian sejarah memulakan penelitiannya memahami bagaimana sistem mekanikal yang kompleks ini berfungsi di dalam mesin tersebut.

Beliau berpendapat melalui kajiannya, artifak atau mesin ini digunakan oleh ahli astrologi dulu untuk menjejaki pergerakan bintang dan juga planet di langit.

Pada tahun 1970-1990 sebuah kajian menggunakan melalui gambaran X-ray menunjukkan mesin ini seperti anugerah dari syurga. Dengan adanya mesin ini di tangan manusia, maka mereka akan mengetahui titik-titik keberadaan matahari, bulan dan planet di langit dengan kiraan yang sangat tepat sehinggakan seorang penulis dari Switzerland, Erich von Däniken, mengakui mesin ini merupakan salah sebuah mesin yang jatuh dari kapal angkasa mahkluk asing.

Misteri bagaimana mesin ini berfungsi akhirnya dipecahkan oleh sekumpulan saintis dari Universiti Cardiff pimpinan Profesor Michael Edmunds melakukan imbasan CT ke atas mesin ini dan hasil dari imbasan ini, mereka menemui dan mengetahui segala gerak kerja dalaman roda gear dan jarum yang terdapat di dalam mesin mekanikal tersebut.

Saiz mesin Antikythera yang diperbuat dari kayu ini adalah berukuran 340mm × 180mm × 90mm diisi dengan 30 jenis roda gear yang diperbuat daripada gangsa. Roda gear yang paling besar adalah berukuran lilit 140 mm dan mempunyai 223 gigi. Setiap roda gear ini memiliki fungisnya masing-masing seperti mengukur perjalanan peredaran matahari dan peredaran bulan melalui zodiak serta kejadian gerhana, peredaran lima buah planet iaitu Utarid, Zuhrah, Marikh, Zuhal dan Musytari.

Roda-roda gear di dalam mesin ini dibahagikan kepada empat bahagian iaitu:

1. Roda gear utama: Berfungsi sebagai roda sistem kalendar Mesir Kuno. Satu putaran lengkap menyamai satu tahun. Fungsi utamanya adalah menggerakkan roda-roda lain seperti di bawah.

2. Roda gear gerhana : Menjangkakan waktu berlakunya gerhana bulan dalam sepanjang tempoh satu tahun. Menjejaki kedudukan bulan dan matahari di langit.

3. Roda Metanic: Menghitung perjalanan bulan-bulan di dalam sistem kalendar Metonic yang sebanyak 235 bulan yang mengambil masa selama 76 tahun untuk melengkapkan satu putaran sahaja.

4. Roda gear gerhana matahari: Menjangkakan waktu berlakunya gerhana matahari.

Video ini memperjelaskan lagi bagaimana sistem mesin mekanikal gear ini berfungsi:

Di hadapan kotak mesin ini mempunyai satu bulatan yang dilengkapi dengan lima batang jarum iaitu dua batang jarum yang besar dan dilengkapi dengan tiga batang jarum kecil iaitu Olmpiad, Callipic dan Exeligmos. Ianya dilengkapi dengan jarum penunjuk (seperti permukaan jam jarum) yang di mana berfungsi sebagai kalendar Mesir Kuno yang diukir dengan 365 hari (Egyptian calendar dial), berfungsi sebagai penunjuk 12 buah zodiak Greek kuno (zodiac dial), mengukur kedudukan bulan (lunar pointer), maklumat kemunculan bintang setiap tahun (front-plate inscriptions) dan kedudukan lima buah planet utama (Planetary pointers).

Di bahagian belakang kotak terbabit pula dilengkapi dengan dua buah bulatan iaitu Saros dan Metonic yang mana bulatan pertama (atas) menunjukkan bulan-bulan dalam 235 tahun kalendar Metonic (Metonic calendar dial) dan menandakan waktu atau tarikh permainan sukan Olimpik dan permainan lainnya (Olympiad dial). Bulatan kedua pula adalah mengukur pada bulan apakah akan terjadinya gerhana matahari atau bulan (Saros lunar eclipse dial).

Seorang jurutera mekanikal, Micheal Wright telah membangunkan kembali model mesin ini dengan menggunakan kepakaran pengetahuannya dan ianya berfungsi 99% sepertimana mesin mekanikal asli ini berfungsi.

Boleh melihat video penjelasannya di Youtube:

Melalui sebuah inskripsi Paul Iversen, melaporkan bahawasanya mesin mekanikal ini dibangunkan dan digunakan di selatan pulau Rhodes dan akhirnya ianya digunakan di utara pulau tersebut juga. Ianya berkat hasil kajian yang menemui mesin ini dibangunkan untuk mengukur waktu festival olahraga seperti Olimpik, festival perayaan Naa dan Halieia dan para ilmuwan berpendapat seorang ahli falsafah kuno, Posidonius yang bertanggungjawab menciptakan mesin ini melalui bukti penemuan hasil catatan seorang ahli politik Rom, Cicero, yang menulis tentang Posidonius telah menciptakan sebuah alat dari syurga dan bukti lain bahawasanya Posidonius juga mempunyai sebuah bengkel di pulau Rhodes.

Dengan penemuan mesin mekanikal Antikythera, para ilmuwan dapat menemui jawapan bagaimana masyarakat Greek dahulu mengkaji langit dan alam melalui sebuah pengetahuan yang didapati hanya daripada susunan roda-roda gear dan beberapa buah jarum sahaja.

Nota: Ada sesetengah manusia generasi sekarang mengatakan peradaban manusia zaman dahulu terlalu kuno sehinggakan tidak mampu menciptakan alatan apapun yang dapat menakluk alam semesta melalui ilmu pengetahuan. Jadinya, perkataan anda salah wahai generasi WeChat yang tongong

– TAMAT –

SUMBER RUJUKAN:

1. Decoding the Antikythera Mechanism, the First Computer oleh Jo Marchant.

2. The Antikythera Mechanism: The History and Mystery of the Ancient World’s Most Famous Astronomical Device oleh Charles River.


Kenapa Orang Percaya Teori Konspirasi?

Pada 18 Januari 2018, 2 orang pasangan anak beranak dibunuh oleh militan Taliban di Pakistan. Dua orang pasangan anak beranak itu, Sakina Bibi (38 tahun) dan Rizwana Bibi (16 tahun) merupakan petugas kesihatan yang ditugaskan untuk melakukan vaksinasi polio di Wilayah Quetta, selatan barat Pakistan. Kematian dua beranak itu merupakan siri kekejaman terbaru yang terhasil dari peresapan doktrin teori konspirasi. Dua pasangan beranak tersebut dibunuh oleh militan Pakistan kerana mereka percaya bahawa vaksin adalah agenda Freemason/Illuminati untuk melemahkan umat Islam. Setakat tahun 2017, seramai 70 orang petugas kesihatan telah dibunuh oleh mereka yang terlalu taksub dengan teori konspirasi ini.

Mungkin selama ini, ramai di antara kita yang menganggap yang teori konspirasi ini adalah benda yang remeh sahaja dan sesiapa yang percaya kita anggap sebagai paranoid. Malah tidak kurang juga ada di antara kita yang percaya teori konspirasi ini adalah sebahagian dari disiplin ilmu akhir zaman/ ilmu eskatologi. Tapi tak ramai antara kita yang sedar akan keburukan dan impak yang boleh dibawa oleh Teori Konspirasi ini jika ia sudah meresap menjadi kepercayaan masyarakat. Artikel saya akan cuba merungkai sebab kenapa orang terlalu mempercayai teori konspirasi dan kesan buruk teori konspirasi kepada masyarakat.

Kenapa orang Percaya Teori Konspirasi?

Ada banyak sebab yang dicanangkan oleh para psikologi dan juga para cendekiawan atas mengapa ramai orang mempercayai teori konspirasi. Saya lebih suka mengambil hasil kajian melalui Jurnal “The Psychology of Conspiracy Theories” dari ahli psikologi Britain, Karen Douglas. Menurutnya jika dikumpulkan sebab-sebab mengapa orang mempercayai teori konspirasi, ianya boleh dikategorikan dalam tiga kategori serumpun:

1) Keinginan untuk memahami dan menghapuskan ketidakpastian

Kajian ahli psikologi mendapati yang manusia tidak suka berada dalam keadaan ketidakpastian. Kalau ada sahaja perkara yang tidak difahami berlaku, setiap individu pasti akan berasa takut dan tidak menentu (contoh terbaik pengalaman seram). Sebab itulah bila adanya satu teori yang menjelaskan kebanyakan ketidakpastian yang berlaku, tentulah teori itu kita akan terima bulat-bulat tanpa kita fahami dan pastikan kesahihannya.

Satu contoh terbaik yang saya boleh beri adalah teori konspirasi mengenai penipuan pendaratan bulan. Kebanyakan orang awam tidak memahami bagaimana pendaratan bulan berlaku. Kronologi dan sains di sebalik pendaratan bulan adalah terlalu kompleks untuk difahami oleh orang kebanyakan. Itulah sebabnya, bila datang teori konspirasi penipuan pendaratan bulan, ianya lebih mudah difahami oleh orang kebanyakan dan lebih mudah diterima berbanding dengan fakta yang sebenar.

2) Keinginan untuk merasa selamat dan berada di dalam kawalan

Setiap orang inginkan perasaan selamat dan berada di dalam kawalan. Sebab itulah manusia ini dijadikan fitrahnya beragama. Bila kita beriman kepada Allah, hidup kita lebih teratur dan di dalam kawalan. Begitu jugalah, prinsip manusia apabila berhadapan dengan teori konspirasi. Kebanyakan teori konspirasi memberi penjelasan terhadap peristiwa atau tragedi yang berlaku dan mengaitkannya dengan konspirasi yang sedia ada. Antara contoh yang popular, adalah Teori Konspirasi HAARP. Apabila Aceh dilanda Tsunami pada tahun 2004, wujud teori konspirasi popular yang mengatakan yang Acheh sebenarnya dibadai Tsunami yang disebabkan oleh angkara teknologi HAARP milik Amerika Syarikat. Manusia yang tidak beriman dengan Qada’ dan Qadar lebih senang mempercayai yang adanya orang yang menyebabkan peristiwa Tsunami berbanding mempercayai yang ianya semua ketentuan dari Allah melalui asbab pergerakan tektonik.

3) Keinginan untuk merasa kepentingan diri kepada masyarakat

Kajian juga mendapati kebanyakan orang yang mempercayai teori konspirasi, adalah mereka yang diasingkan oleh masyarakat. Mereka adalah orang umum yang kebanyakannya tidak memegang jawatan yang penting dan tidak diiktiraf dalam masyarakat. Sebab itulah bila adanya teori yang bercanggah dengan pemahaman majoriti masyarakat umum, mereka ini akan cepat-cepat menerimanya kerana menganggap yang teori ini akan menjadikan mereka lebih dikenali dan diiktiraf dikalangan masyarakat. Sebab itulah, kebanyakan orang yang mempercayai teori konspirasi ini akan berkumpul bersama, membentuk organisasi untuk menyebarkan fahaman mereka kepada orang awam. Contoh yang kuat adalah geng anti-vaksin, geng Bani Tenang, Geng Bumi Datar dan banyak lagi. Mereka cukup bersemangat untuk menyebarkan fahaman mereka kepada orang awam kerana mereka sangka yang teori yang mereka jumpa itu akan menaikkan taraf dan kepentingan mereka di dalam masyarakat.

Atas tiga sebab utama di ataslah, orang yang sudah mempercayai teori konspirasi, sukar untuk diubah pegangan dan pandangannya. Bagilah beribu hujah sekalipun, disebabkan psikologi mereka yang begitu, amat sukar sekali kita untuk membetulkan dan mengubah fahaman dan kepercayaan mereka. Ini dianggap amat berbahaya, kerana golongan yang mempercayai teori konspirasi lebih senang menjadi taksub ke atas fahaman yang mereka percayai. Kerana itulah teori konspirasi berpotensi dan berisiko tinggi untuk membawa bahaya dan mudarat kepada masyarakat.

Bahaya dan Impak Teori Konspirasi

Teori konspirasi walaupun nampak kelakar pada pandangan sesetengah orang dan hanya sebagai teori dan peringatan menurut pandangan sesetengah yang lain, ia membawa banyak impak dan keburukan kepada masyarakat. Kita boleh nampak impak dan kesan keburukan itu seantero dunia, malah negara yang maju seperti Amerika Syarikat juga mengalami kesan yang buruk akibat teori konspirasi. Antaranya adalah:

Menyebabkan Kematian dan Kemudaratan

Peristiwa di Pakistan seperti yang saya cerita di atas adalah salah satu contoh yang terbaik dalam menunjukkan kesan buruk teori konspirasi. Namun begitu, bukan itu sahaja contoh yang kita boleh dapat. Jika anda membuat analisa terperinci, anda boleh dapati yang teori konspirasi sudah banyak menyebabkan kematian dan kebinasaan kepada masyarakat sepanjang sejarah manusia.

Antaranya adalah apabila Hitler menggunakan Teori Konspirasi “Jewish-Bolshevik” untuk mengjustifikasikan dan meyemarakkan lagi kebencian terhadap yahudi. Teori konspirasi Jewish-Bolshevik secara ringkasnya menyatakan yang Yahudi adalah pendominasi komunisme (nampak mengarutnya teori ni, bila Karl Marx sendiri adalah anti-semitik) dan ia dipopularkan dan disebarkan oleh Parti Nazi di German. Dan hasilnya? Berjuta-juta Yahudi dibunuh oleh Nazi dalam tragedi Holocaust sewaktu Perang Dunia ke-2.

Selain dari itu, teori konspirasi vaksin adalah teori konspirasi sangat berbahaya dan membawa mudarat yang paling besar. Pada tahun 2015, berlaku penyebaran wabak Measles di Disneyland dan juga serata California. Wabak tersebut menyebabkan 178 orang dijangkiti dan menyebabkan kematian yang pertama dalam 10 tahun sejak wabak itu diisytihar sudah dihapuskan di Amerika Syarikat. Pun begitu, disebabkan kebangkitan doktrin dan fahaman anti vaksin, penyakit yang dah lama hilang datang kembali. Malaysia juga mengalami nasib yang sama dimana pada dua tahun yang lepas, kita diserang oleh wabak difteria yang membawa kepada kematian 5 orang kanak-kanak.

Selalu kita dengar dari mereka yang mempercayai teori konspirasi, yang Freemason/Illuminati akan membunuh sesiapa sahaja yang memecahkan rahsia mereka. Tapi saya yakin, anda mesti tidak pernah dengar, ancaman keatas mereka yang menentang teori konspirasi. Charlie Veitch merupakan seorang penyokong kuat teori konspirasi 9/11. Beliau sangat lantang menyuarakan pendiriannya dan mengatakan yang peristiwa 11 September adalah konspirasi yang dirancang Amerika untuk mengjustifikasikan perang ke atas pengganas di Timur Tengah. Namun begitu, pada tahun 2011, dia menukar pendiriannya dan beliau memuat naik video di YouTube untuk mengumumkan pertukaran pendiriannya. Pendirian terbaru Charlie Veitch itu mendapat tentangan dan kritikan hebat dari penyokong teori konspirasi, sehingga Charlie Veitch diugut bunuh dan dituduh sebagai seorang pedofil.

Organisasi yang tertuduh dalam teori konspirasi juga tidak ketinggalan. HAARP merupakan sebuah fasiliti penyelidikan yang mempunyai objektif dan matlamat untuk mengkaji sifat lapisan ionosphere di ruangan atmosfera kita. Namun begitu, para pentaksub teori konspirasi menuduh yang HAARP mempunyai kemampuan untuk mengawal cuaca dan dituduh bertanggungjawab kepada beberapa tragedi-tragedi yang menimpa manusia termasuklah Tsunami Acheh dan gempa bumi di Haiti. Pada Oktober 2016, polis menahan dua orang suspek yang berasal dari Georgia, Alaska. Kedua-dua suspek itu ditahan kerana bercadang untuk meletupkan dan memusnahkan fasiliti HAARP. Polis yang menyerbu rumah suspek, mendapati yang suspek mengumpul dan menyimpan senjata yang cukup untuk dibawa oleh satu pasukan tentera. Nasib baiklah suspek berjaya ditahan, jika tidak nyawa yang tidak bersalah akan melayang hanya kerana penyebaran dakyah teori konspirasi.

Tidak Membawa Penyelesaian

Jika anda taip sahaja “conspiracy theory” dalam mesin carian Google, pasti beribu-ribu laman sesawang dan juga video muncul yang menceritakan pelbagai teori konspirasi. Dari teori konspirasi yang mungkin benar seperti Teori Konspirasi Pembunuhan JFK sehinggalah kepada Teori Konspirasi yang sangat mengarut seperti kerajaan dikuasai oleh makhluk berkepala cicak, setiap teori konspirasi tersebut mudah didapati dan boleh dibaca di internet. Namun begitu, tiada satupun video teori konspirasi,ataupun laman sesawang tersebut menawarkan sebarang solusi atau penyelesaian. Teori konspirasi hanya membentangkan masalah kepada orang awam, tanpa membawa sebarang penyelesaian dan juga alternatif.

Salah satu contoh yang boleh diperhatikan adalah teori konspirasi berkenaan bank Islam. Ramai orang menuduh yang bank Islam itu masih mengamalkan konsep riba’ walaupun sudah berulang-ulang kali diterangkan oleh pakar-pakar agama dan panel syariah. Penat Dr Zaharuddin menerangkan tentang konsep bank Islam dan apa bezanya dengan konsep bank konvensional. Namun begitu, masih ramai lagi yang menganggap bank islam mengamalkan riba’ tetapi bila ditanya apakah alternatif yang terbaik tanpa mengorbankan status ekonomi umat Islam, semua yang mengkritik tadi diam seribu bahasa.

Satu lagi contoh yang paling terkesan pada saya adalah berkenaan teori konspirasi makanan. Teori konspirasi tersebut menuduh yang sesetengah makanan yang kita makan mempunyai unsur-unsur syubhah dan unsur-unsur yang memudaratkan yang diletakkan dan dirancangkan oleh Freemason/Illuminati untuk melemahkan umat Islam. Ramailah pengeluar-pengeluar makanan dituduh antaranya McDonald’s, Nestle, KFC dan banyak lagi.

Kebanyakan daripada kita mengambil pendekatan untuk memboikot produk-produk keluaran mereka (bagi mereka yang percaya) lantas memberi impak yang buruk kepada syarikat-syarikat tersebut, yang kebanyakan pekerjanya terdiri dari orang islam sendiri. Tapi tidak ada satu pun penyelesaian yang mampan disediakan. Padahal kita hidup di era teknologi digital. Wujudnya alat-alat atau gajet yang mampu melihat komposisi makanan dan memeriksa kandungannya. Alangkah bagusnya kalau alatan atau gajet tersebut dikomersilkan dan boleh digunakan oleh umat Islam.

Ini membawa saya kepada hujah yang terakhir, ahli-ahli cendekiawan kita lebih banyak membuang masa untuk mendidik dan membetulkan fahaman orang ramai dari terpesong oleh dakyah teori konspirasi. Bayangkanlah kalau masa yang dibazirkan itu, digunakan oleh ahli cendekiawan untuk memperbaiki sistem yang sedia ada untuk kebaikan masyarakat. Tak perlulah Dr Zaharuddin keluar meyakinkan orang ramai yang Bank Islam tidak mengamalkan riba’ kalau tiada orang yang percaya kepada dakyah teori konspirasi, maka Dr Zaharuddin mempunyai masa yang banyak untuk memperbaiki dan mengelokkan lagi sistem perbankan Islam. Dan alangkah bagusnya jugak, kalau ramai-ramai orang yang menghabiskan masa mengkaji teori konspirasi ini, menghabiskan masanya mengkaji ilmu sains, teknologi dan ilmu-ilmu yang bermanfaat. Tentunya banyak masalah kita dalam masyarakat dapat diselesaikan.

Kesimpulan

Mesej yang saya boleh sampaikan di sini adalah mudah sahaja. Kerana sifat teori konspirasi itu yang menarik perhatian, dan psikologi orang-orang yang mempercayai teori konspirasi, maka pengikut teori konspirasi lebih senang menjadi taksub terhadap fahaman dan pegangan mereka dalam teori konspirasi. Teori konspirasi membawa banyak kesan yang buruk (antaranya kematian, wabak penyakit) dan juga membazirkan usaha, masa dan tenaga tanpa memberikan sebarang penyelesaian. Pada hemat saya, teori konspirasi lansung tidak mendatangkan sebarang kebaikan malah membawa banyak lagi kesan negatif kepada masyarakat. Akhir kata, teori konspirasi ni pada umumnya, dengar boleh, percaya jangan.

Rujukan